Keputusan pinda, wujud akta pengemis diketahui tahun depan: JKM

KUALA LUMPUR, 17 Rejab 1443H, Sabtu – Keperluan untuk mewujudkan akta baharu atau menambah baik Akta Orang-Orang Papa 1977 dalam menangani isu pengemis hanya boleh diputuskan selepas satu kajian semakan akta berkenaan siap tahun depan.

Timbalan Ketua Pengarah (Strategik) Jabatan Kebajikan Masyarakat (JKM) Rosmahwati Ishak berkata kajian semakan akta tersebut akan dimulakan pada Julai nanti dan dijangka siap September tahun depan.

“Terdapat keperluan akta berkenaan disemak kembali bagi menetapkan hala tuju berkaitan isu pengemis dan gelandangan memandangkan pada masa kini tiada punca kuasa dan perundangan yang khusus dalam pengoperasian dan pengendalian golongan tersebut di negara ini,” katanya kepada Bernama dalam satu temu bual eksklusif baru-baru ini.

Jelasnya, Mesyuarat Majlis Sosial Negara (MSN) 2019 telah memutuskan supaya suatu akta baharu yang lebih inklusif digubal untuk menangani isu gelandangan dan pengemisan secara holistik dengan mengambil kira kuasa dan peranan kerajaan Persekutuan, kerajaan negeri dan Pihak Berkuasa Tempatan (PBT).

Berikutan itu, Kementerian Pembangunan Wanita, Keluarga dan Masyarakat (KPWKM) telah mengambil inisiatif untuk menjalankan kajian semakan akta untuk meneliti isu ini dengan lebih serius dan sebagai asas bagi melihat sama ada sesuai untuk membangunkan suatu akta baharu atau menambah baik akta sedia ada.

Beliau berkata demikian ketika mengulas isu kelompangan akta yang menjadi antara punca Kuala Lumpur sebagai ‘syurga’ pengemis seperti yang dilaporkan Bernama.

Dalam satu laporan khas Bernama mengenai isu pengemis pada Khamis, mendedahkan akta yang berusia lebih empat dekad itu sudah lapuk dan tidak lagi sesuai untuk digunakan bagi membanteras aktiviti berkenaan berikutan berhadapan pelbagai cabaran dalam menanganinya.

Ini kerana, akta sedia ada hanya bertujuan melindungi dan memulihkan golongan tersebut serta tidak mempunyai elemen penguatkuasaan termasuk denda kepada pengemis.

Di bawah akta berkenaan, pengemis yang berumur bawah 60 tahun yang tidak mempunyai waris akan ditempatkan di Desa Bina Diri (DBD) manakala bagi yang berumur 60 tahun ke atas akan dihantar ke Rumah Sri Kenangan (RSK) kelolaan JKM.

Terdapat lima institusi yang menempatkan kes orang papa termasukah pengemis iaitu di Johor, Selangor, Pahang, Sabah serta Sarawak dan sehingga kini jumlah keseluruhan orang papa yang tinggal di institusi di bawah JKM adalah seramai 7,312 orang dari 2017 sehingga 2021.

JKM sendiri katanya turut berhadapan kekangan dalam menguatkuasakan Akta Orang-Orang Papa 1977 terutamanya melibatkan pengemis yang bergerak dari satu lokasi ke satu lokasi dan juga pengemis bermusim terutamanya ketika Ramadan.

Selain itu, JKM turut berdepan cabaran membanteras pengemis warga asing yang bukan tertakluk di bawah akta tersebut tetapi di bawah bidang kuasa dan agensi lain.

Biarpun begitu, Rosmahwati berkata sekuat mana pun akta yang akan dilaksanakan termasuklah pelbagai penguatkuasaan operasi membanteras pengemis dilakukan, ia tidak akan berkesan sekiranya masyarakat tidak berganding bahu dalam mengekang kegiatan tersebut.

Ini kerana, cabaran utama yang dihadapi JKM adalah sikap prihatin dan pemurah masyarakat yang mudah simpati dengan memberikan sumbangan kepada golongan tersebut sekali gus menggalakkan lagi aktiviti mengemis sehingga dianggap sebagai satu pekerjaan.

“Menangani aktiviti mengemis adalah tanggungjawab bersama agensi kerajaan, Pertubuhan Bukan kerajaan (NGO) dan orang awam. Oleh itu, menjadi harapan JKM agar masyarakat bersama-sama membanteras isu pengemis dengan tidak memberikan sumbangan kepada mereka sekali gus dapat mengurangkan aktiviti tersebut,” katanya.

Beliau pada masa sama turut menasihatkan agar masyarakat sewajarnya memberikan sumbangan mengikut saluran yang betul seperti Yayasan Kebajikan Negara (YKN), rumah-rumah kebajikan berdaftar, mangsa bencana, rumah ibadat atau individu yang benar-benar dikenal pasti susah.

Dalam pada itu, Rosmahwati turut menyuarakan kebimbangan mengenai budaya meminta yang ditularkan menerusi platform media sosial yang kini semakin menjadi trend kerana ia dilihat berpotensi menggalakkan aktiviti mengemis secara moden menggunakan Facebook, aplikasi WhatsApp, Twitter dan sebagainya.

Tegas beliau, sebarang bentuk permohonan sumbangan perlu mendapatkan kelulusan Polis Diraja Malaysia (PDRM) atau Majlis Agama Islam sekiranya sumbangan tersebut berunsurkan keagamaan seperti kutipan derma khairat, kebajikan, membina masjid mahupun berkaitan pusat tahfiz.

Ketika ditanya sama ada pengemis mampu keluar daripada kepompong aktiviti berkenaan berikutan ramai yang kembali mengemis selepas keluar daripada institusi JKM, Rosmahwati berkata ia bukanlah satu perkara mustahil namun mereka perlu diberikan pekerjaan.

“Harapan JKM juga agar pihak NGO dapat melaksanakan program motivasi bagi meningkatkan jati diri mereka dan membantu mendapatkan pekerjaan kepada golongan ini.

“Malah, dalam membantu masyarakat yang susah, kerajaan ada menyediakan skim bantuan seperti TEKUN dan Amanah Ikhtiar Malaysia (AIM).

Beliau berkata kedua-dua agensi ini menyediakan pembiayaan kredit mikro secara mudah kepada golongan miskin dan berpendapatan rendah di samping turut menyediakan bimbingan, latihan dan khidmat sokongan. – Bernama


Ribut monsun korban 41 nyawa di Bangladesh, India

SYLHET, 18 Zulkaedah 1443H, Sabtu – Ribut monsun di Bangladesh dan India mengorbankan sekurang-kurangnya 41 nyawa, selain menyebabkan banjir besar sehingga jutaan penduduk terkandas.

Banjir adalah ancaman biasa kepada berjuta-juta penduduk di kawasan rendah di Bangladesh, namun pakar mengatakan perubahan iklim meningkatkan kekerapan serta situasi tidak dijangka berlaku.

Hujan lebat berterusan sepanjang minggu lalu telah menyebabkan kawasan di timur laut Bangladesh dinaiki air, dan tentera dikerahkan untuk memindah penduduk yang terputus hubungan dengan komuniti jiran.

Kilat dan ribut yang melanda wilayah itu menyebabkan sekurang-kurangnya 21 orang terkorban di negara Asia Selatan itu sejak petang Jumaat.

Jumlah korban itu termasuklah tiga kanak-kanak berusia antara 12 dan 14 tahun yang disambar petir pada Jumaat di bandar pedalaman Nandail, kata ketua polis tempatan, Mizanur Rahman.

Empat lagi maut dalam insiden tanah runtuh berdekatan rumah mereka di bandar pelabuhan Chittagong.

Sekurang-kurangnya 16 orang terbunuh sejak Khamis di Meghalaya – kawasan terpencil di India – selepas tanah runtuh dan paras sungai naik sehingga menenggelamkan jalan raya.

Bersebelahan negeri Assam, lebih 1.8 juta orang terjejas akibat banjir selepas lima hari hujan lebat berterusan.

Ketua Menteri Assam, Himanta Biswa Sarma berkata, dia telah mengarahkan pegawai daerah untuk memberikan bantuan diperlukan kepada mangsa yang terperangkap dalam banjir.-  Agensi


Pengganas Israel buka semula zon tangkap ikan di Gaza

BAITULMAQDIS, 17 Ramadan 1442H, Khamis – Selepas empat hari, negara pengganas Israel akhirnya membuka semula zon penangkapan ikan di Semenanjung Gaza yang dikepung.

COGAT – unit ketenteraan yang menyelaraskan urusan awam rakyat Palestin – dalam satu kenyataan hari ini mengumumkan keputusan itu dan berkata, penyambungan semula ‘rutin’ polisi terhadap Gaza ‘tertakluk kepada kesinambungan kedamaian dan … kestabilan keamanan’.

Terdahulu, pihak berkuasa Israel menutup zon penangkapan ikan itu selepas serangan roket yang berasal dari Gaza dan dilaporkan mengakibatkan kerosakan ringan di komuniti berhampiran sempadan Israel.

Serangan roket itu dipercayai sebagai sokongan kumpulan bersenjata di Gaza untuk penduduk Palestin di Baitulmaqdis yang telah dihalang polis Israel untuk berkumpul di sebuah plaza Kota Lama selepas solat Isyak pada bulan Ramadan.

Ketegangan tercetus setelah orang kanan Israel berarak ke kawasan Baitulmaqdis Timur yang diduduki sambil melaungkan ‘Kematian untuk orang Arab.’

Israel membuat sekatan di Gaza lebih dari satu dekad dan telah menetapkan zon penangkapan ikan kira-kira 20 batu nautika daripada kawasan pantai berikutan perjanjian damai Oslo pada tahun 1990-an.

Bagaimanapun selama bertahun-tahun, Israel mengurangkan ukurannya bergantung pada ketegangan dengan Pergerakan Perjuangan Islam Palestin (Hamas).

Pada September lalu, zon penangkapan ikan ditetapkan pada 15 batu nautika selepas perjanjian antara Israel dan penguasa Gaza. – Agensi


Elemen antirasuah dalam subjek Bahasa Melayu tahun depan

KUALA LUMPUR, 14 Muharram 1442H, Rabu  – Elemen antirasuah melalui mata pelajaran Bahasa Malaysia bagi murid Tahun 5 akan diperkenalkan di sekolah bermula tahun depan.

Ketua Pesuruhjaya Suruhanjaya Pencegahan Rasuah Malaysia (SPRM) Datuk Seri Azam Baki berkata, ia adalah usaha untuk mendidik akan pencegahan rasuah di peringkat awal persekolahan bagi membanteras gejala berkenaan.

“Pihak saya sedang memberikan tumpuan kepada pendidikan berkesan akan pencegahan rasuah di peringkat persekolahan dan universiti.

“Sebelum ini, subjek pendidikan sivik dan moral bagi sekolah rendah dan menengah telah diperkenalkan termasuklah pendidikan sivik untuk prasekolah yang berkaitan dengan nilai-nilai murni,” katanya dalam temu bual bersama radio Melakafm, hari ini.

Selain itu, katanya, tiga buah pusat pengajian tinggi iaitu Universiti Putra Malaysia (UPM), Universiti Kebangsaan Malaysia (UKM) dan Kolej Universiti Islam Melaka (KUIM) bersetuju untuk mengadakan subjek elektif integriti dan rasuah selaras dengan inisiatif Pelan Antirasuah Nasional (NCAP). -Bernama


Tabika Perpaduan dibuka mulai 1 Mac

BANGI, 15 Rejab 1442H, Sabtu – Semua Tabika Perpaduan akan dibuka secara bersemuka di seluruh negara bermula 1 Mac ini.

Pembukaan ini adalah selari dengan pengumuman Kementerian Pendidikan (KPM) pada 19 Februari lalu.

Sehubungan itu, Kementerian Perpaduan Negara akan memastikan pengoperasian itu tertakluk kepada pematuhan yang ketat berdasarkan Garis Panduan Pembukaan Semula Prasekolah, Garis Panduan Kementerian Kesihatan Malaysia dan Garis Panduan Majlis Keselamatan Negara.

“YB Datuk Halimah Mohamed Sadique, Menteri Perpaduan Negara mengingatkan semua guru agar sentiasa memastikan murid-murid Tabika Perpaduan menjaga kebersihan diri, memakai pelitup muka dan menjaga penjarakan fizikal.

“Ibu bapa dan penjaga yang menghantar anak-anak mereka ke Tabika Perpaduan juga perlu mematuhi protokol kesihatan dan SOP yang ditetapkan oleh MKN dan KKM serta arahan kerajaan negeri yang berkaitan sepanjang tempoh pengoperasian ini,” katanya dalam kenyataan.

Sebelum ini, KPM secara tiba-tiba menetapkan pembukaan sekolah bermula 1 Mac ini untuk pelajar sekolah rendah iaitu pra sekolah, Tahun 1 dan Tahun 2.

Menteri Pendidikan, Datuk Dr Mohd Radzi Md Jidin berkata, bagi pelajar Tahun 3 hingga Tahun 6 pula akan bermula 8 Mac, dan sekolah menengah ditetapkan selepas cuti pertengahan penggal iaitu pada 4 April serta 5 April.


PRN Johor: MCA umum calon di 14 daripada 15 kerusi DUN ditandingi

JOHOR BAHRU, 22 Rejab 1443H, Khamis – Presiden MCA Datuk Seri Wee Ka Siong mengumumkan 14 daripada 15 calon parti itu yang bakal bertanding dalam Pilihan Raya Negeri (PRN) Johor pada 12 Mac depan.

Menteri Pengangkutan itu berkata calon MCA terdiri daripada gandingan muka lama dan baharu.

“Kali ini kami cuba mencampurkan calon senior dan juga mereka yang lebih muda. Sembilan calon MCA kali ini adalah muka baharu manakala empat daripada mereka adalah wanita,” katanya dalam Majlis Pengumuman Calon MCA di sini hari ini.

Calon MCA pada PRN Johor ialah See Ann Giap bagi kerusi Dewan Undangan Negeri (DUN) Jementah, Tan Chong (Bekok), Ong Chee Siang (Tangkak), Gan Qi Ru (Bentayan), Ling Tian Soon (Yong Peng) dan Ter Hwa Kwong (Penggaram).

Kelly Chye Pei Yee pula bertanding di DUN Mengkibol, Lee Ting Han (Paloh), Chan Shan Shan (Johor Jaya), Ang Boon Heng (Stulang), Tan Hiang Kee (Perling), Lim Soon Hai (Skudai), Shen Poh Kuan (Senai) dan Tan Eng Meng (Pekan Nenas).

Wee berkata calon parti itu bagi DUN Puteri Wangsa masih belum dimuktamad.

Beliau berkata MCA bersikap lebih inklusif dalam memilih calon yang bertanding dalam PRN Johor atas tiket Barisan Nasional.

Wee juga berkata MCA perlu bekerja lebih keras dalam menghadapi PRN ini terutama dengan penyertaan parti baharu yang bertanding.

“Pada Pilihan Raya Umum lepas, MCA kalah di kesemua DUN di Johor. Ini bermakna kita perlu berusaha lebih untuk mendapat mandat baharu.

“Malaysia adalah sebuah negara dengan sistem demokrasi yang subur dan semua pihak berhak bertanding.

“Kami tidak gentar dan perlu bekerja keras untuk memastikan kemenangan Barisan Nasional,” katanya ketika ditanya tentang keyakinan MCA pada pilihan raya itu.

Beliau juga berkata kesemua 15 calon MCA akan diperkenal pada satu majlis yang diadakan esok. – Bernama


Cukup-cukuplah bantuan, sedar tak sekolah vernakular barah perpaduan?

Oleh Zuhayati Yazid

BANGI, 26 Rabiulawal 1443H, Selasa – Bantuan kepada pelajar Cina dan India seharusnya diagihkan secara khas menerusi bantuan di sekolah aliran kebangsaan, bukannya diberikan menerusi peruntukan sekolah vernakular.

Perkara itu disuarakan Presiden Alumni Gabungan Pelajar Malaysia Semenanjung (GPMS) Kebangsaan, Datuk Syed Anuar Syed Mohamad yang menyifatkan pertambahan bantuan kepada sekolah vernakular dalam Bajet 2022 baru-baru ini, seolah-olah seperti kerajaan mahu mengukuhkan sekolah berkenaan.

Walhal, katanya, semua maklum sekolah vernakular menjadi barah kepada perpaduan di negara ini.

“Alumni GPMS menzahirkan rasa terkilan dengan penambahan peruntukan dalam Bajet 2022, sedangkan sekolah vernakular tidak memenuhi aspirasi negara.

“Pembentukan sekolah vernakular dilihat menghalang pembentukan identiti nasional yang perlu didukung oleh anak bangsa,” katanya kepada Ismaweb.net, hari ini.

Mengulas lanjut, Syed Anuar yang berpengalaman luas dalam pendidikan selama 30 tahun mengakui, tidak salah untuk kerajaan menyalurkan bantuan kepada pelajar-pelajar kaum Cina dan India.

“Tapi persoalannya kenapa perlu diagihkan menerusi bantuan di sekolah vernakular sedangkan kita ada sekolah kebangsaan dan di sana ada pelajar Cina dan India.

“Lebih baik dan sempurna jika peruntukan itu diberikan secara perkapita kepada pelajar Cina dan India yang belajar di sekolah aliran kebangsaan yang sememangnya memenuhi aspirasi negara,” katanya.

Terdahulu, The Star melaporkan peruntukan bajet untuk penyelenggaraan dan penambahbaikan bagi sekolah vernakular meningkat berbanding tahun lalu.

Media itu melaporkan, dalam Bajet 2021, semua sekolah vernakular Cina dan Tamil diperuntukkan kira-kira RM104 juta untuk penyelenggaraan dan naik taraf.

Menteri Kewangan, Tengku Datuk Seri Zafrul Tengku Abdul Aziz berkata, RM120 juta disediakan untuk manfaat 1,800 SJKC dan juga SJKT bagi tahun 2022.


APMM mohon bantuan BASARNAS kesan 3 kru kapal hilang

JOHOR BAHRU, 14 Syawal 1444H, Jumaat – Agensi Penguatkuasaan Maritim Malaysia (APMM) memohon bantuan Badan Nasional Pencarian dan Pertolongan (BASARNAS), Indonesia untuk mengesan tiga kru kapal MT Pablo yang masih hilang selepas kapal itu terbakar pada Isnin lepas.

Pengarah Maritim Johor Laksamana Pertama Maritim, Nurul Hizam Zakaria berkata, ia berikutan ada kemungkinan ketiga-tiga mangsa hanyut memasuki perairan Tanjung Pinang, Indonesia berdasarkan simulasi daripada Sistem Perancangan Optimal Mencari dan Menyelamat (SAROPS).

“Pihak Pusat Sub Penyelamat Maritim (MRSC) Johor Bahru telah memaklumkan kepada pihak Pusat Koordinasi Mencari dan Menyelamat (MRCC) Putrajaya untuk memohon bantuan daripada pihak BASARNAS,” katanya menerusi kenyataan malam tadi.

Beliau berkata, setakat ini pencarian dalam kapal tangki itu belum dimulakan berikutan penilaian masih menunjukkan keadaan kapal tidak selamat untuk Pasukan Khas Pengurusan Bahan Berbahaya (HAZMAT) dari Jabatan Bomba dan Penyelamat Malaysia (JBPM) memulakan operasi pencarian.

Bagaimanapun, beliau berkata, kapal KD Pendekar milik Tentera Laut Diraja Malaysia (TLDM) selaku Penyelaras di Tempat Kejadian (OSC) dan kapal MV Polaris dari Jabatan Laut Malaysia telah melakukan usaha semburan air di bahagian badan kapal tangki terbabit.

Nurul Hizam berkata, pada masa sama usaha pencarian di laut turut dibantu sebuah bot ronda Pasukan Polis Marin dan dua bot ronda milik APMM dengan keluasan sektor pencarian adalah 393 batu nautika persegi.

Ketiga-tiga kru kapal terbabit dikenal pasti sebagai warganegara India iaitu Satyam Tripathi, 26, dan Dinesh Kumar Chauhan, 34, manakala seorang lagi warga Ukraine iaitu Sabit Shenderovskyi, 37.

Kapal tangki MT Pablo berdaftar di Gabon, Afrika terbakar kira-kira 50 peratus pada kedudukan 37.5 batu nautika timur laut Tanjung Sedili di Kota Tinggi pada 1 Mei lepas.-  Bernama


PEMBELA pejuang fisabilillah! Bukan mahu jatuh, burukkan kerajaan

Oleh Siti Hafidah Abd Ghaffar

BANGI, 4 Rabiulakhir 1442H, Jumaat – Pertubuhan-Pertubuhan Pembela Islam (PEMBELA) tidak menafikan terdapat segelintir pihak berkepentingan ‘sakit hati’ dengan usaha gabungan pertubuhan bukan kerajaan (NGO) itu turun padang bagi menangani isu pencerobohan tanah dan hutan di Pahang.

Pihak terbabit didakwa cuba mewujudkan salah faham kepada masyarakat serta pemimpin kononnya PEMBELA seolah-olah membuat gerakan untuk menjatuhkan dan memburukkan nama baik kerajaan negeri.

Ketika dihubungi Ismaweb.net, Naib Pengerusi PEMBELA, Ustaz Masrizi Sat menegaskan fitnah liar sebegitu adalah tidak benar sama sekali.

Tegasnya, gabungan NGO PEMBELA merupakan pejuang-pejuang fisabilillah untuk memperjuangkan kedaulatan dan kebajikan agama, bangsa serta tanah air.

“Dalam memo yang diserahkan kepada wakil MB juga telah dijelaskan kita bersama dan membantu kerajaan negeri Pahang walaupun dari sudut pendekatan yang berbeza.

“Perkara ini juga telah dijelaskan lagi kepada wakil MB – Datuk Tajul Razi Abdul Aziz – yang menerima memo semalam dan juga dalam kenyataan media yang dibuat,” katanya hari ini.

Mengulas lanjut, Ustaz Masrizi berkata, PEMBELA hanya menunaikan tanggungjawab menyampaikan suara rakyat marhaen melalui gabungan ratusan NGO Islam.

Jelasnya, ini kerana mereka bimbang dengan kecuaian pemimpin, kegagalan tindakan penguatkuasaan Pejabat Tanah dan Galian (PTG), Jabatan Perhutanan Negeri Pahang (JPNP) dan Suruhanjaya Pencegahan Rasuah Malaysia (SPRM) sehingga ratusan ribu ekar tanah telah diceroboh.

“…namun masih lemah tindakan undang-undang kepada penceroboh, ‘double standard’ dan program pemutihan dilihat masih gagal,” katanya.

Terdahulu, PEMBELA menyerahkan memorandum bantahan rakyat berhubung isu pencerobohan tanah dan hutan di negeri Pahang kepada Pejabat Menteri Besar.

Memorandum sama turut diserahkan kepada Pejabat Suruhanjaya Pencegahan Rasuah Malaysia (SPRM) negeri serta Jabatan Perhutanan Pahang.

Memorandum itu mengandungi tujuh tuntutan secara asasnya mendesak kerajaan negeri bersama-sama SPRM, serta Jabatan Perhutanan Pahang bertindak tegas tanpa kompromi dan tidak ‘double standard’ kepada pengkhianat serta penceroboh tanah kerajaan.

Bagaimanapun Pengerusi PEMBELA, Haji Aminuddin Yahaya meluahkan rasa terkilan kerana ada ‘sekatan-sekatan’ yang perlu dilalui sebelum dapat masuk ke Pejabat Menteri Besar meskipun sudah dimaklumkan kehadiran mereka.


GTA hanya pecah undi Melayu, lebih banyak pertembungan berlaku

Oleh Zuhayati Yazid

BANGI, 8 Muharam 1444H, Sabtu – Penubuhan gagasan baharu, Gerakan Tanah Air (GTA) bukan sekadar memecahkan undi Melayu tetapi implikasi lebih besar menyebabkan tiada parti yang mendapat majoriti dalam Pilihan Raya Umum ke-15 (PRU15) akan datang.

Demikian pandangan penganalisis politik, Prof Dr Ahmad Atory Hussain mengulas mengenai penubuhan GTA yang dipengerusikan Tun Dr Mahathir Mohamad.

GTA terdiri daripada empat parti tonggak iaitu BERJASA, Parti Pejuang Tanah Air (Pejuang), Parti Perikatan India Muslim Nasional (IMAN) dan Parti Bumiputera Perkasa Malaysia (Putra).

Prof Atory berkata, penubuhan GTA hanya membuatkan lebih banyak perpecahan dalam parti-parti Melayu.

“Ia menyebabkan lebih banyak pertembungan dan keadaan itu akan membuatkan pengundi terutama golongan muda lebih keliru.

“Sepatutnya ukhwah dieratkan lagi sesama parti Melayu, bukannya membuka peluang perpecahan. Yang mahu diselamatkan masa ini ialah kuasa Melayu daripada terus diragut parti-parti pembangkang yang lain.

“Keadaan ini menyebabkan lebih banyak persengketaan dan saling tuduh-menuduh demi menunjukkan kekuatan parti masing-masing,” katanya ketika dihubungi Ismaweb.net, hari ini.

Beliau juga berpandangan, hayat gagasan baharu yang berteraskan Melayu dan Islam tidak akan bertahan lama dan hanya bersifat sementara sahaja.

Ini memandangkan ahli-ahli yang ada dalam gagasan berkenaan tidak mempunyai kekuatan sendiri, malah hanya menumpang populariti bekas perdana menteri itu sahaja.

“Jika dilihat dari sudut pengalaman pemimpin-pemimpin lain dalam gagasan tersebut ‘terlalu cetek’ berbanding figura Tun Mahathir yang masih mempunyai pengikut tersendiri.

“Keadaan berkenaan sekali gus memberi keyakinan muafakat baharu itu tidak akan tahan lama,” katanya.

GTA dijangka bertanding di 120 kerusi Parlimen dan Dewan Undangan Negeri (DUN) PRU15.

Gerakan itu akan bertanding di semua kerusi majoriti Melayu dan yang ditandingi UMNO khususnya di Semenanjung Malaysia.


Malaysia digesa lobi negara Islam beri tekanan pada Israel, sekutu

BANGI, 30 Rabiulakhir 1445H, Selasa – Kerajaan Malaysia digesa bersikap lebih proaktif untuk melobi negara-negara Islam supaya tegas dalam memberi tekanan kepada Israel dan negara sekutunya dalam isu pencerobohan rejim ke atas Semenanjung Gaza.

Mengecam tindakan tidak berperikemanusiaan Israel menyekat bantuan kepada penduduk Gaza, Pemudi BERJASA turut menggesa kerajaan tidak tunduk dengan kekejaman Zionis di wilayah itu.

Ketua Pemudi BERJASA, Azliza Rajain berkata, sekatan bantuan menggambarkan sifat ‘binatang’ rejim Israel kerana menyebabkan enam bayi pramatang di Hospital Al-Shifa terbunuh akibat tiada bekalan oksigen dan elektrik.

Bahkan, beliau menegaskan, tindakan rejim Israel mengebom hospital dan menembak sesiapa sahaja yang cuba keluar jelas melanggar undang-undang antarabangsa.

“Di manakah Pertubuhan Kerjasama Islam (OIC)? Mengapa Liga Arab kelihatan terlalu lemah sehingga tiada satu resolusi mampu dicapai bagi membantu Palestin?

“Malah pemimpin-pemimpin negara Islam juga dilihat seperti tunduk menikus dengan pembunuhan besar-besaran ini,” katanya.

Menurut Azliza, sejak sebulan lalu, lebih 4,000 kanak-kanak Palestin terbunuh, manakala 1,270 yang lain masih dilaporkan hilang.

Katanya, serangan tanpa henti Israel di Gaza turut memburukkan krisis kesihatan mental kanak-kanak apabila tiada lagi perkhidmatan kesihatan mental mampu disediakan.

“Kerajaan Malaysia perlu menggesa Pertubuhan Bangsa-Bangsa Bersatu (PBB) dan OIC untuk segera campur tangan bagi membawa bahan api ke Semenanjung Gaza bagi meneruskan kembali operasi hospital-hospital di wilayah itu,” katanya.

Sekurang-kurangnya 11,240 rakyat Palestin telah terkorban, termasuk lebih 7,760 kanak-kanak dan wanita, dan lebih 28,200 yang lain telah cedera setakat hari ke-38 pencerobohan rejim Israel ke atas Semenanjung Gaza.

Bahkan, ribuan bangunan termasuk hospital, masjid dan gereja rosak serta musnah dalam serangan tanpa henti Israel di wilayah terkepung itu.


AS suntik 337.74 juta dos vaksin COVID-19

WASHINGTON, 9 Zulhijjah 1442H, Isnin – Amerika Syarikat (AS) telah memberikan 337,740,358 dos vaksin COVID-19 di negara itu sehingga pagi Ahad, kata Pusat Kawalan dan Pencegahan Penyakit AS (CDC).

Angka tersebut meningkat dari 337,239,448 dos mengikut maklumat CDC pada hari Sabtu.

Agensi itu mengatakan bahawa 186,038,501 orang telah menerima sekurang-kurangnya satu dos manakala 161,232,483 orang telah diberi vaksin sepenuhnya pada hari Ahad.

Pemberian vaksin itu merangkumi dua dos vaksin dari Moderna dan Pfizer-BioNTech, serta vaksin sekali suntikan Johnson & Johnson pada jam 6 pagi (10.00 GMT) pada hari Ahad. – Agensi


Syed Saddiq kekal MP Muar hingga keputusan 2 mahkamah diketahui

Oleh Zuhayati Yazid

BANGI, 26 Rabiulakhir 1445H, Jumaat – Kedudukan dan status bekas Presiden Parti Ikatan Demokratik Malaysia (Muda), Syed Saddiq Syed Abdul Rahman sebagai Ahli Parlimen Muar masih kekal meskipun berdepan hukuman penjara tujuh tahun, denda RM10 juta.

Pakar Perlembagaan dari Universiti Teknologi Malaysia (UTM), Prof Dr Muhammad Fathi berkata, Syed Saddiq layak menjalankan tanggungjawab sebagai Ahli Parlimen di kawasannya selagi keputusan rayuan belum diketahui.

“Buat masa ini Syed Saddiq berpeluang membuat rayuan di Mahkamah Rayuan dan Mahkamah Persekutuan dan dalam tempoh itu beliau masih kekal sebagai wakil rakyat dan berhak menerima elaun yang diterima selama ini.

“Selagi belum diketahui keputusan rayuan, ia tidak akan menganggu dan menjejaskan kedudukannya sebagai wakil rakyat.

“Namun sekiranya kedua-dua rayuan itu ditolak barulah status sebagai Ahli Parlimen terlucut,” katanya ketika dihubungi Ismaweb.net, hari ini.

Bagaimanapun, Dr Muhammad Fathi berkata, proses rayuan dijangka mengambil tempoh yang panjang iaitu selama setahun atau lebih.

Semalam, Syed Saddiq dijatuhi hukuman penjara tujuh tahun, denda RM10 juta dan dua sebatan bagi semua pertuduhan bersubahat dalam pecah amanah jenayah (CBT), penyelewengan dana dan pengubahan wang haram.

Hukuman itu dijatuhkan oleh hakim Mahkamah Tinggi Kuala Lumpur, Hakim Azhar Abdul Hamid yang mendapati Syed Saddiq bersalah selepas pihak pembelaan gagal menimbulkan sebarang keraguan munasabah terhadap keempat-empat pertuduhan yang dihadapinya.

Wakil rakyat berusia 31 tahun itu didakwa bersubahat dengan bekas penolong bendahari Armada, Rafiq Hakim Razali yang diamanahkan RM1 juta dana Armada untuk melakukan CBT dengan menyalahgunakan dana itu.

Ketika ditanya tindakan Syed Saddiq yang meletakkan jawatan Presiden Muda serta-merta, beliau menegaskan keputsan tersebut adalah langkah terbaik dan dilakukan atas dasar tanggungjawab.

Katanya, di sesetengah negara apabila pemimpin ditahan atau didakwa ia menjadi asas untuk berundur dan meletak jawatan.

“Namun di negara kita, kepekaan terhadap moral dan tanggungjawab itu masih rendah menyebabkan ada yang terus kekal memegang jawatan ketika dalam siasatan atau berdepan kesalahan undang-undang,” katanya.


Lebih 100,000 meriahkan sambutan Hari Kebangsaan 2023

PUTRAJAYA, 14 Safar 1445H, Khamis – Lebih 100,000 pengunjung hadir menyaksikan sambutan Hari Kebangsaan 2023 anjuran sulung Kerajaan Perpaduan di Dataran Putrajaya di sini hari ini.

Menteri Komunikasi dan Digital, Fahmi Fadzil berkata, segelintir orang awam juga telah mula berkumpul selepas waktu Maghrib semalam kerana teruja untuk melihat sendiri acara gilang-gemilang itu.

“Ada yang datang dari Kedah, Perak dan jauh lagi untuk melihat sendiri sambutan besar-besaran ini. Ini merupakan sambutan Hari Kebangsaan pertama kami dengan pasukan yang bertungkus-lumus sejak bulan Februari,” katanya pada sidang media selepas sambutan itu di Pusat Media di sini hari ini.

Fahmi yang juga Pengerusi Jawatankuasa Induk Sambutan Hari Kebangsaan dan Hari Malaysia 2023 menzahirkan rasa puas hati dengan kejayaan penganjuran sambutan kemerdekaan negara tahun ini khususnya kelancaran persembahan tarian, perarakan, perbarisan dan pertunjukan udara.

Beliau turut menzahirkan penghargaan dan terima kasih kepada semua pihak yang terlibat dalam menyumbangkan tenaga dan idea dalam menjayakan perarakan sambutan bersejarah berkenaan.

Fahmi juga menyifatkan keperibadian Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah yang menyantuni rakyat sejurus acara sambutan selesai sebagai kenangan paling indah buat dirinya serta pengunjung yang hadir.

“Saya bersama pihak urusetia menjunjung kasih ke atas Seri Paduka Baginda berdua kerana mencemar duli bertemu rakyat selepas acara sambutan walaupun tiada dalam senarai (atur cara),” kata beliau.

Terdahulu, Al-Sultan Abdullah dan Tunku Azizah dalam aksi spontan, luar daripada kebiasaan dan protokol, meluangkan masa kira-kira sejam beramah mesra, bersalaman serta mengambil swafoto dengan peserta perarakan dan pengunjung.

Sementara itu, Fahmi mengajak seluruh rakyat Malaysia agar terus mengibarkan Jalur Gemilang dan menyanyikan lagu-lagu patriotik sehingga sambutan Hari Malaysia pada 16 September di Kuching, Sarawak.

Bertemakan “Malaysia MADANI: Tekad Perpaduan Penuhi Harapan”, sambutan melibatkan 17,262 peserta, 67 kontinjen, 36 kumpulan pancaragam, 534 aset darat dan aset udara serta 100 ekor haiwan dalam perkhidmatan.

Perbarisan dan perarakan sambutan Hari Kebangsaan tahun ini terdiri daripada Kontinjen Kenegaraan, Perpaduan Malaysia MADANI, Ekonomi, Perbankan, Telekomunikasi, Industri Kreatif dan Penyiaran, Sukan Negara, Kesejahteraan dan Keselamatan Negara.- Bernama


Larangan agih makanan secara terus kepada gelandangan: DBKL

KUALA LUMPUR, 28 Syaaban 1442H, Sabtu – Pertubuhan bukan kerajaan (NGO) atau mana-mana individu dilarang mengagihkan sumbangan makanan kepada gelandangan secara terus di sekitar pusat bandar raya sepanjang bulan Ramadan.

Dewan Bandaraya Kuala Lumpur (DBKL) dalam satu kenyataan semalam memaklumkan kawal selia itu dilaksanakan bagi mengelak berlaku pembaziran dan kekotoran, selain mengekang penularan wabak COVID-19.

Bagaimanapun, DBKL memaklumkan pengagihan makanan masih boleh diteruskan melalui dua pusat gelandangan iaitu di Pusat Transit Gelandangan Jalan Pahang dan Pusat Khidmat Gelandangan Medan Tunku, selain satu pusat komuniti iaitu Pusat Pembelajaran Komuniti, Chow Kit.

“DBKL mendapati terdapat banyak pihak sama ada NGO, kumpulan atau individu yang mengagihkan makanan di lokasi-lokasi ‘hotspot’ gelandangan di pusat bandar antaranya sekitar Masjid Jamek, Pasar Seni dan Jalan Tuanku Abdul Rahman.

“Keadaan ini telah menimbulkan gangguan, ketidakselesaan kepada pemilik premis dan menunjukkan persepsi negatif masyarakat terhadap DBKL. Aktiviti pemberian makanan kelihatan tidak dapat dikawal terutama ketika bulan Ramadan,” menurut kenyatan itu.

Menurut DBKL, orang ramai yang ingin menyumbang perlu menghubungi talian 03-2617 6321 terlebih dahulu bagi tujuan penjadualan agihan, dan mereka yang gagal mematuhi arahan yang ditetapkan boleh dikenakan tindakan penguatkuasaan. -Bernama


‘Saya masih Ketua Menteri Melaka’: Sulaiman

MELAKA, 11 Syawal 1443H, Khamis – Ketua Menteri Melaka, Datuk Seri Sulaiman Md Ali menafikan dakwaan bahawa beliau meletak jawatan.

Pejabat Ketua Menteri berkata, isu peletakan jawatan itu adalah dakwaan yang berniat untuk mengganggu gugat kestabilan kerajaan negeri selepas kemenangan Pilihan Raya Negeri (PRN) Melaka ke-15.

Katanya, isu sebegini tidak sepatutnya timbul terutamanya ketika UMNO dan Barisan Nasional (BN) negeri sedang fokus memperkukuhkan usaha serta tenaga untuk merampas kembali kerusi Parlimen yang telah hilang ketika Pilihan Raya Umum ke-14 (PRU14) lalu.

“Keterbukaan saya mendengar pandangan ahli-ahli politik negeri Melaka bukanlah suatu kelemahan, sebaliknya ia adalah kekuatan bagi menghasilkan keputusan yang terbaik.

“Sempena bulan Syawal yang mulia ini, saya menyeru agar kita semua bermuhasabah demi menguatkan parti dan memberikan tumpuan kepada usaha untuk memenangi PRU15 akan datang.

“Kita punya agenda yang lebih besar dan utama dari bermain politik seperti ini, saya orang parti, dan sebagai orang parti kita dituntut mematuhi keputusan yang telah dibuat oleh parti,” katanya dalam satu kenyataan, hari ini.

Kenyataan itu turut memaklumkan bahawa Sulaiman kini berada di Sarajevo, Bosnia Herzegovina mengetuai misi pelaburan negeri dan menghadiri Sarajevo Business Forum 2022.

Turut hadir bersama Exco Kanan Pelaburan, Perindustrian, Pembangunan Usahawan dan Koperasi, Datuk Seri Ab Rauf Yusoh.

Katanya, misi itu adalah untuk mengintai peluang-peluang pelaburan di negara tersebut serta untuk menarik pelaburan asing ke Melaka.

“Pada masa sama, saya terus memberikan perhatian dan mengikut rapat perkembangan yang berlaku di negeri Melaka, baik daripada segi pentadbiran kerajaan negeri mahupun daripada segi perkembangan politik tanah air.

“Saya ingin menegaskan bahawa saya masih Ketua Menteri Melaka dan akan terus berkhidmat dengan sehabis baik dan sedaya upaya selagi mana dikehendaki oleh pucuk pimpinan,” katanya.


‘Kita sedia tiga, empat atau lima penjuru’

BANGI, 7 Safar 1444H, Ahad – Menteri Kanan Pendidikan, Datuk Dr Radzi Jidin bersedia mengikut keputusan parti untuk memberi khidmat di mana sahaja diletakkan pada Pilihan Raya Umum ke-15 (PRU15) nanti.

Beliau berkata, Malaysia negara demokrasi, justeru sesiapa sahaja boleh bertanding di mana-mana sahaja tanpa perlu dipersoalkan.

“Tak timbul masalah pun siapa nak bertanding di mana sahaja kerana ini negara demokrasi.

“Tiada siapa yang boleh mempersoalkan sesiapa kerana individu yang cukup kriteria boleh bertanding di mana sahaja.

“Namun begitu, mengenai pertandingan di Putrajaya, pandangan saya amat mudah, saya orang parti dan apa sahaja yang dinyatakan parti itu yang saya ikuti,” katanya seperti dilapor Utusantv.com, hari ini.

Beliau berkata demikian sebagai membalas kenyataan Ahli Parlimen Putrajaya, Datuk Seri Tengku Adnan Tengku Mansor yang secara sinis mempersoalkan siapa Radzi.

Perkara berkenaan menjadi bualan susulan khabar angin Naib Presiden Parti Pribumi Bersatu Malaysia (Bersatu) itu akan diletakkan di Putrajaya bagi merampas kerusi itu daripada Barisan Nasional (BN).

Bagaimanapun Radzi menegaskan tiada siapa yang boleh mempersoalkan sesiapa kerana individu yang cukup kriteria boleh bertanding di mana sahaja.

“Negara demokrasi ini tak timbul siapa nak bertanding di mana kerana sebuah negara, apabila cukup syarat dan kriteria serta jika itu keputusan parti.

“Jadi sesiapa sahaja boleh bertanding di mana-mana, tiada siapa boleh persoalkan siapa,” katanya.

Beliau pada masa sama menegaskan Perikatan Nasional (PN) bersedia untuk berhadapan dengan sebarang kemungkinan dalam PRU-15 akan datang.

“Kita bersedia tiga, empat atau lima penjuru sekalipun, nama pun pertandingan. Itulah pegangan seperti mana disebut Muhyiddin.

“Apa yang paling penting adalah untuk kita pastikan dalam PRU-15 nanti, PN dapat melakukan yang terbaik,” katanya.


‘Kami dengar nasihat ‘Pak cik Google’ sertai sukarelawan Yayasan Ikhlas’

Oleh Zuhayati Yazid

BANGI, 21 Jamadilawal 1443H, Ahad – Atas dasar solidariti dan tanggungjawab sosial, ribuan sukarelawan kini bertungkus-lumus membantu mangsa-mangsa banjir di kawasan terjejas.

Operasi membersih lumpur dan membuang segala harta yang musnah di ‘makan’ air banjir bukanlah kerja menyoronokkan, lagi-lagi hati sedih mengenang perjalanan kehidupan hari-hari mendatang.

Namun, kerja gotong-goyong yang dijalankan beramai-ramai pasti meringankan beban mangsa banjir yang hampir seminggu berdepan detik menyedihkan.

Tidak ketinggalan, Pengerusi Ahli Lembaga Pemegang Amanah Yayasan Ikhlas, Prof Dr Zainur Rashid Zainuddin berkongsi pengalaman bersama ratusan sukarelawan lain yang terlibat operasi pasca banjir di Hulu Langat, Selangor.

“Seusai menunaikan kerja-kerja di hospital dan di kampus universiti, saya mengambil peluang untuk menyertai pasukan sukarelawan untuk memberikan khidmat bakti,” katanya.

Menceritakan pengalamannya, beliau diperkenalkan dengan Wong – pelajar Universiti Malaya dalam bidang Business Administration, berasal dari Sungai Petani dan Agnes, seorang eksekutif swasta di Petaling Jaya.

“Apabila ditanya bagaimana anak muda itu boleh menyertai pasukan relawan Yayasan Ikhlas?

“Wong secara ringkas menjawab, dia hanya mendengar nasihat Pak cik Google!”

Jawapan itu hanya disambut gelak ketawa semua yang ada di kawasan tersebut.

“Tidakkah Pak cik Google menyenaraikan lebih banyak nama NGO atau badan kemanusiaan yang lebih besar,” soal saya.

Namun Wong menjelaskan ‘Pak cik Google’ hanya menyenarikan MUDA yang dipimpin YB Syed Saddiq dan Yayasan Ikhlas.

“Kalau macam tu, kenapa tak join MUDA yang pastinya ramai anak muda,” soal saya lagi.

Soalan itu dijawab ikhlas daripada anak muda yang yang menyatakan dia tidak bersedia dan percaya dengan agenda orang politik.

Malah, Wong kali ini kelihatan bertegas dan menyatakan, dia tidak mahu terlibat dengan permainan politik dan lebih selamat dengan NGO.

“Tidak, memang Pak Cik Google cadangkan Yayasan Ikhlas selepas MUDA, katanya cuba meyakinkan saya.

Jawapan itu ternoktah disitu sahaja sebelum meneruskan kerja-kerja pembersihan.

Biar pun kepenatan, Wong dan Agnes kelihatan gembira kerana dapat membantu membersihkan rumah En Fadhli (mangsa) sehingga boleh diduduki semula setelah ditenggelami banjir sehingga ke atap dan berselut sehingga ke betis.

Sebelum bersurai, Wong dan Agnes mengajak berfoto kenangan bersama dan bertekad untuk menyertai aktiviti kesukarelawanan bersama Yayasan Ikhlas.

Sebelum meninggalkan operasi, Dr Zainur Rashid mendoakan semoga kebaikan yang dihulur dua anak muda berbangsa Cina itu diganti dengan pahala.

“Dalam hati, saya doakan kebaikan buat Agnes dan Wong,” bisiknya.

Malah, sepanjang lima hari terlibat kerja-kerja sukarelawan hampir 750 orang telah mendaftarkan diri sebagai sukarelawan Yayasan Ikhlas.


DUN Sungai Burong kerusi pertama diumum SPR

KUALA LUMPUR, 25 Muharram 1445H, Sabtu – Keputusan rasmi pertama diumumkan Suruhanjaya Pilihan Raya (SPR) bagi Pilihan Raya Negeri (PRN) di enam setakat 8.43 malam ini ialah kerusi Dewan Undangan Negeri (DUN) Sungai Burong di Selangor.

Menurut SPR, kerusi berkenaan dimenangi calon Perikatan Nasional (PN-PAS), Mohd Zamri Mohd Zainuldin dengan majoriti 6,842 selepas memperoleh 24,224 undi menewaskan calon Barisan Nasional (BN-UMNO) Mohamad Khir Ramli yang mendapat 8,605 undi dalam pertembungan satu lawan satu.

Kerusi DUN Sungai Burong adalah satu daripada 245 kerusi yang dipertandingkan pada PRN di enam negeri kali ini.

PRN itu melibatkan 40 kerusi DUN di Pulau Pinang, Selangor (56), Negeri Sembilan (36), Kedah (36), Terengganu (32) dan 45 DUN di Kelantan.

PRK Parlimen Kuala Terengganu pula diadakan susulan keputusan Mahkamah Pilihan Raya Terengganu pada 27 Jun lepas yang membatalkan kemenangan calon PAS Datuk Ahmad Amzad Hashim pada Pilihan Raya Umum ke-15 selepas mendapati berlaku perbuatan rasuah.- Bernama


PAS perlu berperanan seperti MCA, kerusi menteri satu, minta 1,000

TAHNIAH! Kepada semua pemimpin PAS yang telah terpilih, bergelar menteri dan timbalan. Peluang ini harus digunakan sepenuhnya, melakukan pecutan prestasi dalam 100 hari yang ada. Buktikan bahawa tok lebai boleh buat kerja, jauh lebih baik daripada yang tidak berlebai. Jika ini menjadi kenyataan, pasti PAS akan dipandang tinggi dan saham PAS akan mencanak naik.

Di samping tugas-tugas kawasan dan parti, saya senaraikan beberapa perkara asas yang perlu diberikan perhatian:

Pertama, ingat, prestasi pada zaman tanpa sempadan diukur oleh rakyat atas semangat dan sumbangan kenegaraan yang ada, semangat kepartian itu boleh dikecilkan. Kadangkala kita lihat, semangat kepartian itu terlalu tinggi sehingga menimbulkan ketaksuban.

Begitu juga dalam kalangan pemimpin bawahan, masih ramai dalam kalangan ahli-ahli PAS ini begitu taksub dengan parti dan tokoh parti, sehingga berpuak-puak. Ditambah dengan semangat kenegerian. Ada yang terikut menjadi pengadu domba. Mudah ‘trigger’ dengan berita yang belum pasti, tetapi sudah disebarkan. Dalam kata lain, jangan begitu angkuh dan menghina orang yang tidak sependapat dan sebagainya.

Semua ini hanya akan melemahkan PAS, meskipun sebahagian pemimpin telah cuba melakukan yang terbaik ketika berada dalam kerajaan.

Kedua, elakkan sebarang kontroversi peribadi, terutama melibatkan isu yang selalu saya sebut, tiga “TA” harta, wanita dan takhta. Bekerjalah sekuat-kuatnya seolah-olah kamu akan mati esoknya. Tunjukkan kepada rakyat, kamu tidak ada kepentingan peribadi, yang ada hanya kepentingan agama, bangsa dan negara.

100 hari itu tidak lama, sementara menunggu PRU15. Benar, saya tahu, kamu sedang menunggu mandat yang baharu, untuk mendapat lebih banyak kerusi daripada 18, yang sedia ada. Sekiranya kamu berjaya tunjukkan, tidak mustahil, PRU15 nanti, kamu akan mendapat lebih kerusi dan boleh minta lebih banyak lagi demi maslahah ummah.

Ketiga, pastikan kamu tidak pro kepada mana-mana kem parti rakan apatah lagi parti lawan. Jadilah PAS yang benar-benar tulen. Ketulenan PAS adalah semangat juang yang tinggi yang memartabatkan agama, bangsa dan negara, tanpa terpalit dengan salah laku, salah guna kuasa, korupsi, rasuah dan sebagainya

Ketulenan inilah yang menjadi pelengkap kepada parti-parti lain. Kalau PAS kelihatan terlalu pro parti lain, hanya kerana mengharapkan sesuatu tidak semestinya pasti, tak payahlah jadi PAS. Orang akan kata, apabila PAS berada dalam kerajaan, sama sahaja pak lebai ini, kemarukkan dunia.

Hari ini mungkin kamu tersepit antara dua, UMNO dan PPBM, MN atau PN. Lakukanlah moderasi yang terbaik untuk menjaga hati-hati mereka, tanpa menampakkan sifat berat sebelah yang keterlaluan.

Keempat,pilihlah penasihat-penasihat berkesepakaran sebagai syarat utama, manakala berkesepartian itu adalah perkara kedua. Kadangkala kita terlalu memilih yang separtian sehingga tidak dapat menilai, sama ada mereka boleh buat kerja atau tidak. Yang tidak separtian pun bagus jika mereka ikhlas, tetapi bukan dalam kalangan yang menyamar untuk merosakkan dari dalam, seperti NGO yang selalu saya sebut itu.

Kelima, PAS mesti menunjuk keyakinan dan prestasi bahawa PAS mampu memimpin bukan masih malu-malu dan naif tanpa demand dalam persefahaman politik yang terjalin.

Cuba bandingkan dengan MCA, satu sahaja kerusi mereka yang ada, tetapi demand tetapi besar walau apapun keadaan. Dapat satu, demand seribu. Strategi ultra kiasu ini sangat licik, minta atau demand sebesar-besar atau sebanyak-banyak, dia tahu kerajaan tidak akan beri permintaan yang ekstrem itu. Tetapi dia tahu, kerajaan akan beri sedikit. Sedikit yang diberi itulah kemenangan terbesar kepada MCA. Itulah ultra kiasu namanya. Ingat strategi itu. Sematkan dalam hati, jangan lupa.

Bila saya suruh ikut MCA, bukan suruh tiru dia, tetapi kelicikan cara bekerja secara berstrategi.

Zaman sekarang kena buang sifat malu-malu atau alim-alim kucing. Zaman sekarang semuanya, ‘transparent’ bukan seperti dahulu. Jika masih malu-malu dan alim-alim kucing, kamu akan ketinggalan. Jika sesuatu perkara itu benar-benar memberikan kesan kepada agama, bangsa dan negara, segera ke hadapan, kena berani. Berani kerana benar.

100 hari untuk PAS ini sangat bernilai pada mata rakyat berhadapan PRU15 akan datang. Apa trademark PAS kalau bukan Islam Berdaulat, Melayu Muafakat, Negara Berkat.

Keenam, saki baki puak-puak NGO yang bekerja secara “sir” atau rahsia, seperti gerakan bahawa bawah tanah yang masih ada dalam kerajaan, perlu segera dibersihkan, kecuali mereka yang ikhlas. NGO ini amat bahaya, tengoklah baru-baru ini apabila NGO mengeluarkan video pendek, sempena merdeka, bersama sebuah akhbar Bahasa Melayu yang sekepala dengannya.

Apabila dikritik netizen, video pendek tersebut telah ditarik balik. Nampak tak agenda liberal dan jahat mereka, sengaja memburuk-burukkan orang Melayu dengan persepsi negatifnya kepada kaum lain.

Walhal, ini bukan perkara baharu, kaum lain pun banyak persepsi negatif terhadap Melayu. Kenapa tidak ditonjolkan, kenapa hanya buruk Melayu? Ini satu agenda yang sangat jahat dan licik, bagi menjadi jaguh kepada bangsa lain, untuk mendapatkan undi proksi parti mereka..

Akhirnya, khusus kepada sahabat saya, Menteri di JPM (Hal Ehwal Islam), perbetulkanlah penampilan TV Hijrah dan radio IKIM.TV hijrah, penampilannya seolah-olah seperti sebuah stesen media yang dipunyai oleh sebuah NGO liberal yang bertopeng dan berselindung di sebalik sifat alim, tetapi di dalamnya berselirat dengan sifat kemunafikan. Orang-orang ini sedang bersembunyi dan melancarkan serangan dari dalam untuk melumpuhkan pasukan yang telah sedia kuat. Apakah PAS sudah lupa ketika membawa masuk pimpinan mereka ke dalam jemaah PAS? Ingat, sejarah pasti akan berulang jika PAS lupa.

Radio IKIM pula, sudah mula lari daripada tujuan asal, untuk menabur ilmu dan menyebarkan maklumat yang benar. Kadangkala naik mual juga mendengarnya, tidak jauh bezanya dengan stesen radio lain, ditambahkan dengan siaran iklan yang tidak mencerminkan nilai ilmu sebenar. Radio IKIM perlukan pengisian ilmu mantap dan santai, di samping kreativiti dan inovasi.

Ingatan juga kepada parti-parti sepakatan seperti UMNO dan PPBM, janganlah cuba kuasai PAS sama seperti dengan apa yang cuba dibuat oleh DAP dan PKR dulu. Ingat, setahu saya, walaupun PAS ini dilihat bertindak agak perlahan kerana terlalu berhikmah, tetapi sekali dia bertindak, akan sentap. Tidak mustahil terjadi semula macam sentapnya kumpulan dalam PAS yang keluar menubuhkan PAN.

Prof Dr Mohd Ridhuan Tee Abdullah


Kematian akibat gempa bumi di Turki cecah 113

ANKARA, 18 Rabiulawal 1442H, Rabu – Angka kematian akibat gempa bumi kuat di wilayah Aegean, Turki minggu lalu, kini sudah mencecah 113 orang, menurut pihak berkuasa.

Badan Pengurusan Bencana dan Kecemasan (AFAD) memberitahu, sebanyak 137 mangsa masih menerima rawatan di hopsital, sementara 898 lagi dibenarkan pulang.

Menurut agensi itu, sebanyak 1,621 gempa susulan – 44 daripadanya dengan magnitud lebih 4.0 – telah direkodkan sejak gempa berukuran 6.6 skala Richter pada Jumaat lalu, yang menggegarkan Izmir, bandar ketiga terbesar di Turki dengan lebih 4.3 juta penduduk.

Turki adalah antara zon seismik paling aktif di dunia kerana terletak di beberapa garisan aktif dan pernah mengalami gempa bumi dahsyat sebelum ini, termasuk berkekuatan 7.6 Marmara pada tahun 1999. – Agensi


Kes pulih hampir 98 peratus

KUALA LUMPUR, 15 Zulkaedah 1441H, Selasa – Usaha mengekang penularan pandemik COVID-19 di negara ini terus menunjukkan perkembangan positif dengan jumlah kes yang sembuh terus meningkat kepada 8,481 atau 97.8 peratus daripada jumlah keseluruhan kes.

Lebih memberangsangkan, hari ini juga tidak ada kes kematian dicatatkan sekali gus menjadikan jumlah maut akibat wabak itu, kekal 121 kes untuk 23 hari berturut-turut.

Ketua Pengarah Kesihatan, Datuk Dr Noor Hisham Abdullah berkata, hari ini terdapat lima kes sembuh dan hanya enam kes baharu, dilaporkan.

“Enam kes baharu dilaporkan, ini menjadikan jumlah kes positif COVID-19 di Malaysia adalah sebanyak 8,674 kes. Oleh itu, jumlah kes aktif dengan kebolehjangkitan adalah 72 kes.

“Bagi kes baharu, empat adalah kes import yang mendapat jangkitan di luar negara manakala dua kes penularan di dalam negara. Semua kes baharu adalah warga tempatan,” katanya dalam satu kenyataan, hari ini. – Bernama


Kerajaan makin galak guna undang-undang tekan lawan politik

BANGI, 1 Muharram 1445H, Rabu – Kerajaan Madani hari ini semakin galak menggunakan instrumen undang-undang untuk menekan lawan politik mereka, kata Pengerusi Perikatan Nasional (PN), Tan Sri Muhyiddin Yassin.

Merujuk kes Datuk Seri Muhammad Sanusi Md Nor yang didakwa atas dua pertuduhan menghasut, bekas Perdana Menteri berkata, tindakan itu sama sekali bertentangan dengan janji reformasi yang dilaungkan untuk menghapuskan Akta Hasutan.

“Inilah wajah sebenar mereka untuk ditatap oleh rakyat,” katanya dalam kenyataan di Facebook.

Muhyiddin turut menegaskan, dasar dan prinsip perjuangan PN yang utama ialah untuk menjunjung, memelihara dan mempertahankan kedaulatan dan kemuliaan institusi Raja-Raja Melayu sebagai Raja Berperlembagaan.

“Prinsip ini akan terus dipertahankan. Dalam menjunjung semangat ini, saya juga berdoa semoga sahabat saya, Datuk Seri Muhammad Sanusi mendapat keadilan di mahkamah.

“Saya juga mengajak seluruh rakyat supaya bersama-sama bermunajat dan mendoakan keselamatan beliau serta kekal bertenang,” katanya.

Semalam, Muhammad Sanusi – Menteri Besar Kedah yang juga Pengarah Pilihan Raya PN didakwa di Mahkamah Sesyen dan Mahkamah Majistret Selayang atas dua pertuduhan menghasut.

Beliau didakwa mengikut Seksyen 4(1)(A) Akta Hasutan, mengeluarkan kata-kata menghasut berhubung pelantikan Menteri Besar Selangor dan penubuhan Kerajaan Perpaduan dalam ceramah politik, minggu lalu.


Israel batal rawatan pergigian tahanan Palestin

TEL AVIV, 20 Zulkadah 1444H, Jumaat – Negara pengganas Israel membatalkan pembiayaan untuk perkhidmatan pergigian kepada tahanan Palestin di penjara Israel.

Keputusan itu dibuat atas arahan Menteri Keselamatan Negara, Itamar Ben-Gvir, lapor Agensi Anadolu.

Pesuruhjaya Penjara, Katy Perry menandatangani arahan yang memerlukan tahanan membayar menggunakan wang mereka sendiri untuk rawatan pergigian – yang sehingga kini dibayar oleh Israel.

Ia mendapat kritikan daripada kumpulan Palestin, Hamas, yang mendakwa pemimpin Israel berusaha untuk menggandakan penderitaan tahanan Palestin.

Menurutnya, tindakan itu bagi meruntuhkan kemahuan dan menurunkan semangat mereka.

Pada 2021, Mahkamah Agung Israel memutuskan untuk membenarkan banduan meminta rawatan doktor pergigian swasta untuk semasa di penjara di atas perbelanjaan negara.

Data Palestin menunjukkan hampir 4,900 tahanan Palestin di penjara Israel, termasuk 160 bawah umur dan 31 wanita. – Agensi


Sokong Belanjawan 2021 bukti setia parti pada titah Agong

BANGI, 6 Rabiulakhir 1442H, Ahad – Islam menekankan pendekatan supaya mendahulukan kepentingan umum berbanding individu atau kumpulan tertentu.

Pendekatan itu juga yang menjadi asas kepada Yang di-Pertuan Agong dalam mengingatkan semua pemimpin politik untuk menyokong Belanjawan 2021 supaya dapat diluluskan demi kepentingan rakyat serta negara.

28 Oktober lalu, Al-Sultan Abdullah Ri’ayatuddin Al-Mustafa Billah Shah menitahkan Ahli Parlimen agar mengutamakan kebajikan rakyat dan kesejahteraan negara supaya Belanjawan 2021 diluluskan tanpa sebarang gangguan.

Sehubungan itu, baginda menyeru Ahli-Ahli Dewan Rakyat menghormati titah Seri Paduka untuk menghentikan segera segala perbalahan politik dan mengutamakan kebajikan rakyat serta kesejahteraan negara.

Al-Sultan Abdullah mengingat Ahli Dewan Rakyat bahawa sengketa politik untuk kepentingan peribadi masing-masing akan merugikan negara dan seluruh rakyat.

Justeru, sebarang tindakan yang bertentangan dengan titah Seri Paduka sudah cukup menggambarkan bahawa pimpinan parti tidak menghormati peringatan baginda, kata Ketua Penerangan Barisan Jemaah Islamiah Se-Malaysia (BERJASA), Ustaz Zamani Ibrahim.

“Ianya juga menggambarkan bahawa pimpinan parti tidak langsung mengutamakan kepentingan rakyat, sebaliknya mementingkan agenda kuasa parti dengan berselindung di sebalik kononnya kepentingan rakyat dan negara.

“Parti yang benar mengutamakan kepentingan rakyat berbanding kepentingan parti, ialah parti yang akur dengan titah Agong sebelum ini.

“Inilah parti yang mampu menunjukkan imej yang baik dan contoh kesetiaan kepada raja dan negara,” katanya kepada Ismaweb.net, hari ini.

Sebagai parti yang beridentiti watan, hikmah dan wibawa, BERJASA menasihatkan pimpinan parti supaya mendahulukan agenda membantu rakyat serta negara dalam tempoh Malaysia berperang melawan pandemik COVID-19.

“Semua pimpinan parti tunjukkanlah kepada semua ahli bahawa kesetiaan kepada YDPA tetap dijulang dan inilah sebenarnya pemimpin yang berwibawa serta berjiwa negarawan,” katanya.


Bina rumah ibadat perlu selari nisbah penganut suatu kawasan

BANGI, 25 Rabiulakhir 1442H, Jumaat – Isu lambakan rumah ibadat boleh diselesaikan dengan menggunakan beberapa prinsip mudah tanpa perlu mengaitkan sentimen perkauman serta agama.

Malah, isu itu juga tidak seharusnya dicampuradukkan dengan soal politik, kata Felo Penyelidik (Undang-Undang dan Perlembagaan) Universiti Teknologi Malaysia (UTM), Dr Muhammad Fathi Yusof.

Beliau berkata, jika ada konflik, pihak yang terlibat boleh menyelesaikan masalah dengan mengikut saluran undang-undang sedia ada.

Jelasnya, setiap binaan termasuk rumah ibadat perlu dibangunkan dengan keizinan sekiranya membabitkan tanah kerajaan atau persendirian.

“Jika tanah kerajaan perlu izin kerajaan, jika tanah persendirian perlu kebenaran pemiliknya.

“Rumah ibadat sesuatu agama adalah untuk keguanaan terbuka penganut agama itu,” katanya dalam kenyataan di Facebook.

Justeru, Dr Muhammad Fathi berkata, tiada keperluan untuk rumah ibadat diwujudkan lebih daripada satu bagi agama yang sama di dalam satu kawasan.

“Rumah ibadat untuk kegunaan penduduk setempat, jadi ia perlu selari dengan nisbah penganut agama dalam kawasan berhampiran.

“Jika di situ tiada penduduk, maka kewujudan rumah ibadat bukan satu keperluan,” katanya.


Bimbang penggunaan PrEP tanpa tapisan galak aktiviti songsang secara meluas

BANGI, 21 Jamadilawal 1444H, Jumaat – Tapisan terhadap pesakit perlu dilakukan agar penggunaan ubat PrEP (Pre-Exposure Prophylaxis) tidak menjadi jalan dalam menggalakkan sebarang aktiviti tidak bermoral.

Menyuarakan pandangan itu, Pengarah Sekretariat Majlis Ulama ISMA (MUIS), Ustaz Ahmad Syamil Mohd Esa berkata, penggunaan ubat tersebut secara meluas tanpa tapisan dibimbangi semakin menggalakkan aktiviti songsang secara meluas.

“Pengharusan penggunaan kaedah rawatan PrEP yang mengurangkan risiko AIDS dan HIV daripada merebak sepatutnya dikhususkan kepada golongan yang tidak terlibat dengan aktiviti songsang, seperti pasangan yang ingin berkahwin dan seumpamanya.

“Mungkin boleh difahami ibarat alat pencegah kehamilan di sisi Kementerian Kesihatan (KKM) hanya diberi kepada pasangan yang sah berkahwin dan ada tujuan kesihatan tertentu dengan nasihat doktor,” katanya dalam kenyataan.

Dalam pada itu, beliau mengingatkan bahawa rawatan ini perlu dikhususkan bagi membendung masalah yang sedia ada, bukan menjadi jalan menyuburkan lagi permasalahan.

“Rawatan ini hanyalah suatu bentuk jalan keluar sementara, yang dikira sebagai darurat sahaja, bukan suatu rawatan hakiki kepada masalah itu,” katanya.

Katanya lagi, penyelesaian hakiki kepada permasalahan penyakit berjangkit melalui hubungan seksual (STD) ini adalah kembali kepada fitrah.

“Kita perlu mengembalikan masyarakat kepada penghayatan agama dan kehidupan masyarakat yang sejahtera, selain meninggalkan cara hidup songsang yang bukan sahaja merosakkan agama, diri dan keluarga bahkan membawa kepada kepupusan spesis manusia.

“Jika kita masih mencari penyelesaian dalam luar kerangka ini, pelbagai masalah lain akan timbul dan kita hanya akan berpusing pada penyelesaian sementara, tanpa memikirkan solusi yang utama,” katanya.

Sebelum ini, KKM menyuarakan hasrat melakukan projek rintis penggunaan ubat PrEP di beberapa hospital bagi menilai keberkesanan dan keselamatannya dalam mengurangkan risiko penularan jangkitan HIV.

Menterinya, Dr Zaliha Mustafa berkata, projek rintis itu perlu dilaksanakan sebelum ubat berkenaan diperakukan oleh kementeriannya untuk kegunaan awam.


Nahas pesawat: Hanya satu mayat ditemukan sempurna

SHAH ALAM, 1 Safar 1445H, Jumaat – Hanya satu daripada 10 mayat mangsa nahas pesawat jenis BeeChcraft Model 390 (Premier 1) terhempas di Elmina, ditemukan dalam keadaan sempurna, kata Ketua Polis Negara, Tan Sri Razarudin Husain.

Beliau berkata, dalam kejadian di Lebuhraya Guthrie berdekatan Bandar Elmina, kesemua mangsa terdiri daripada dua kru pesawat, enam penumpang, seorang penunggang motosikal dan pemandu kereta.

Katanya, mayat sempurna itu ditemukan iaitu penunggang motosikal dan identiti mangsa dikenal pasti sementara menunggu proses pengesahan ujian asid deoksiribonukleik (DNA) oleh ahli keluarga.

“Identiti pemandu kereta belum dikenal pasti, sama ada ia merupakan pemandu Grab dan membawa penumpang ataupun tidak,” katanya pada sidang media di lokasi kejadian, malam tadi.

Terdahulu, Menteri Pengangkutan, Anthony Loke berkata Ahli Dewan Undangan Negeri (ADUN) Pelangai Datuk Seri Johari Harun adalah antara nama yang tersenarai dalam manifest penumpang pesawat tersebut pada jam kira-kira 2.50 petang semalam.

Turut tersenarai adalah dua juruterbang, Shahrul Kamal Roslan dan Heikal Aras Abdul Azim serta lima penumpang lain iaitu Kharil Azwan Jamaludin; Shaharul Amir Omar; Mohd Naim Fawwaz Mohamed Muaidi; Muhammad Taufiq Mohd Zaki; dan Idris Abdol Talib.

Bagaimanapun, Loke berkata, identiti dua lagi orang awam, masing-masing penunggang motosikal dan pemandu kereta yang terlibat dalam insiden itu akan disahkan melalui siasatan polis. – Bernama


Pihak ke-3 dilarang campur tangan permohonan pekerja asing

BANGI, 11 Rabiulawal 1444H, Sabtu – Kementerian Sumber Manusia (KSM) melarang campur tangan pihak ketiga untuk menyelesaikan masalah berkaitan permohonan pekerja warga asing yang dihadapi majikan di negara ini.

Dalam satu kenyataan hari ini, kementerian itu berkata, sebarang campur tangan pihak ketiga hanya akan merumitkan proses permohonan serta terdedah kepada salah laku seperti rasuah atau kebocoran maklumat yang berkaitan hingga menyebabkan kelewatan.

Katanya, kementerian telah melaksanakan pelbagai inisiatif dan langkah yang terbaik dalam menangani masalah berkaitan dengan permohonan pekerja asing, namun hal itu sentiasa diputar belit dan dipolitikkan oleh pihak-pihak tidak bertanggungjawab.

“Kementerian cakna dan memahami akan permasalahan di lapangan serta berupaya untuk menguruskan isu-isu yang dihadapi oleh para majikan berkaitan permohonan pekerja asing ini.

“Kementerian juga sentiasa terbuka dengan sebarang input yang diberikan oleh mana-mana pihak dalam menambah baik dan memudahkan proses permohonan pekerja asing,” katanya.

Sehubungan itu, majikan dinasihatkan untuk terus berhubung dengan Kementerian Sumber Manusia bagi sebarang permasalahan yang dihadapi dalam memohon pekerja asing.


PM kuarantin 14 hari di rumah

BANGI, 17 Safar 1442H, Isnin – Perdana Menteri, Tan Sri Muhyiddin Yassin menjalani kuarantin kendiri di kediamannya selama 14 hari, mengikut nasihat yang diberikan Kementerian Kesihatan (KKM).

Muhyiddin dalam satu kenyataan memaklumkan, tindakan itu diambil selepas Menteri di Jabatan Perdana Menteri, Datuk Seri Dr Zulkifli Mohamad Al-Bakri yang hadir Mesyuarat Khas Majlis Keselamatan Negara (MKN) Sabtu lalu, disahkan positif COVID-19.

“Hal ini bagaimanapun tidak akan menganggu urusan kerajaan.

“Saya akan terus bekerja dari rumah dan menggunakan sidang video bagi mesyuarat yang perlu saya pengerusikan,” katanya.

Terdahulu, Dr Zulkifli dalam satu kenyataan mengesahkan dirinya positif COVID-19 dan kini sedang menerima rawatan.

Beliau turut meminta orang ramai yang menghadiri sebarang majlis membabitkan kehadirannya bermula 24 September hingga 4 Oktober supaya menjalani pemeriksaan saringan di klinik kesihatan dengan segera.

Muhyiddin berkata, KKM telah menjalankan ujian saringan pengesanan COVID-19 ke atas semua ahli dan urusetia mesyuarat berkenaan.

“Berdasarkan penilaian risiko yang dilakukan oleh KKM, mereka yang dikenal pasti kontak rapat semasa mesyuarat ini telah diberikan surat perintah pengawasan dan pemerhatian di rumah (HSO) selama 14 hari dari 3 Oktober dan dipakaikan gelang pengawasan.

“Ahli mesyuarat yang bukan kontak rapat pula dinasihatkan menjalani kuarantin kendiri selama 14 hari bermula 3 Oktober hingga 16 Oktober 2020 dan memantau kesihatan kendiri di rumah setiap hari menggunakan ‘home assessment tool (HAT)’ dalam aplikasi MySejahtera,” katanya.

Muhyiddin berkata, sebagai langkah berjaga-jaga, beliau juga melakukan ujian saringan pengesanan COVID-19 (ujian swab) setiap dua minggu sejak April lalu, dan kesemuanya disahkan negatif.

“Selain itu, saya telah melakukan tiga ujian pengesanan COVID-19 dalam tempoh tiga minggu lalu iaitu pada 22, 26 dan 29 September dan didapati negatif,” katanya.


PKPP: Masih ramai ingkar jarak fizikal, tak pakai pelitup muka

KUALA LUMPUR, 18 Muharram 1442H, Ahad – Tidak memakai pelitup muka di tempat awam dan tidak mengamalkan penjarakan fizikal adalah antara kesalahan masih banyak dilakukan orang ramai walaupun ia antara prosedur operasi standard diwajibkan sepanjang Perintah Kawalan Pergerakan Pemulihan (PKPP).

Ia terbukti apabila daripada 131 tangkapan dibuat kerana ingkar PKPP semalam, dua kesalahan tersebut mencatat jumlah paling ramai ditahan iaitu 73 (aktiviti yang menyukarkan penjarakan fizikal) dan 31 lagi tidak memakai pelitup muka

Menteri Kanan (Kluster Keselamatan) Datuk Seri Ismail Sabri Yaakob berkata kesalahan lain ialah gagal menyediakan peralatan/catatan keluar masuk (20), langgar perintah kuarantin (2), premis beroperasi lebih masa (4) dan premis beroperasi tanpa lesen perniagaan (1).

“Bagi Operasi Benteng pula, seramai 67 pendatang tanpa izin dan empat tekong ditahan semalam kerana cuba memasuki negara ini secara haram melalui lorong-lorong tikus.

“Operasi turut membuat rampasan melibatkan satu bot dan empat kenderaan darat,” katanya dalam kenyataan di sini hari ini.

Ismail berkata bagi kuarantin wajib sejak 24 Julai sehingga semalam, seramai 23,590 individu dari 32 negara telah pulang ke tanah air melalui pintu masuk sempadan antarabangsa.

Beliau berkata mereka ditempatkan di 68 hotel dan empat Institut Latihan Awam (ILA) serta institusi pengajian swasta di seluruh negara.

“Daripada jumlah itu, seramai 9,162 individu sedang menjalani proses kuarantin wajib manakala 66 individu dihantar ke hospital untuk rawatan, manakala 14,362 lagi individu telah didiscaj dan dibenarkan pulang,” katanya.

Sementara itu, beliau berkata sejak 30 Mac, sebanyak 9,849 operasi sanitasi awam merangkumi 134 zon dilaksanakan melibatkan 12,965 premis yang terdiri 2,706 pusat perniagaan, 5,703 bangunan kerajaan, 1,596 kawasan perumahan termasuk Projek Perumahan Rakyat (PPR), 2,606 tempat awam dan 354 pasar raya. – Bernama


Mesej tular NGO positif COVID-19 di Yan adalah palsu

ALOR SETAR, 15 Muharram 1443H, Selasa – Pesanan mesej mendakwa terdapat beberapa kes positif COVID-19 dalam kalangan sukarelawan pertubuhan bukan kerajaan (NGO) terlibat membantu mangsa fenomena kepala air di Yan yang tular menerusi aplikasi WhatsApp adalah palsu.

Pengarah Kesihatan Kedah, Dr Othman Warijo berkata, Jabatan Kesihatan Negeri tidak membuat sebarang ujian saringan terhadap sukarelawan terbabit sekali gus maklumat berkenaan tidak boleh dipercayai.

“Kenyataan yang disebarkan itu adalah palsu. Saya ingin menasihatkan orang ramai supaya tidak menyebarkan berita palsu yang boleh menimbulkan kebimbangan orang awam terutamanya penduduk yang terlibat dalam tragedi berkenaan,” katanya yang dihubungi Bernama hari ini.

Dr Othman sehubungan itu menasihatkan semua pihak termasuk sukarelawan supaya terus mematuhi prosedur operasi standard (SOP) ditetapkan seperti memakai pelitup hidung dan mulut serta mengamalkan penjarakan fizikal sebagai usaha mengekang penularan COVID-19.

Pesanan mesej yang mula tular hari ini tersebut mengandungi maklumat daripada Pejabat Kesihatan Daerah Yan meminta sesiapa yang berhasrat untuk membantu mangsa banjir di Yan untuk menangguhkan dahulu kerana terdapat beberapa kes positif dalam kalangan NGO.

Pesanan mesej itu turut memaklumkan bahawa Kementerian Kesihatan (KKM) telah menjalankan ujian saringan dan mendapati lebih kurang 500 orang positif COVID-19 di Yan. – Bernama


Hanya Agong ada kuasa mutlak tentukan pengampunan diraja

BANGI, 6 Syawal 1444H, Khamis – Hanya Yang di-Pertuan Agong mempunyai kuasa mutlak dalam menentukan pengampunan diraja, meskipun wujud Lembaga Pengampunan di dalam Perlembagaan.

Peguam, Haniff Khatri Abdullah berkata, dalam isu berkaitan pengampunan diraja adalah peruntukan yang dikhususkan sebagai kuasa mutlak Yang di-Pertuan Agong, di bawah Perkara 42 Perlembagaan Persekutuan.

“Hanya satu pihak yang akan menentukan sama ada perlu bagi pengampunan, bila masa yang sesuai untuk diberikan pengampunan.

“Sama ada pengampunan penuh, pengampunan bersyarat semuanya adalah milik Yang di-Pertuan Agong, tiada pihak lain lagi walaupun dalam Perlembagaan wujud Lembaga Pengampunan.

“Dan Lembaga Pengampunan menyatakan bahawa lembaga ini harus menerima jika ada laporan Peguam Negara sebelum Lembaga Pengampunan memberikan nasihat kepada Yang di-Pertuan Agong,” katanya.

Beliau berkata demikian ketika menjadi panel dalam program ‘Dimensi: Adakah Anwar Sokong Pengampunan Najib’ yang disiarkan di TV Pertiwi, hari ini.

Mengulas lanjut, Haniff berkata, walaupun terdapat peruntukan Perkara 40 A(1) yang dimasukkan pada 1960, menyatakan apabila mana-mana bahagian Perlembagaan dikatakan bahawa Yang di-Pertuan Agong perlu mengambil nasihat dan mengikut nasihat, maka keputusan Baginda Tuanku hendaklah mengikut keputusan tersebut.

“Tetapi, terdapat pelbagai keputusan Mahkamah Persekutuan sebelum itu dan selepas kemasukan perkara itu yang menyatakan bahawa walaupun ada peruntukan berkenaan, namun Yang di-Pertuan Agong tidak semestinya mengikut nasihat lembaga.

“Proses pengampunan pula boleh dimohon sesiapa sahaja untuk ihsan Yang di-Pertuan Agong sebelum dimajukan kepada Lembaga Pengampunan,” katanya.

Beliau menjelaskan, Lembaga Pengampunan juga akan bersidang secara berkala dan biasanya tiga atau empat kali setahun.

“Tetapi siapa yang yang susun senarai untuk dibincangkan semuanya ditentukan oleh lembaga itu sendiri.

“Kita jangan lupa di negara ini ada 70,000 banduan di penjara dan sekiranya 10 peratus yang memohon iaitu 7,000 jadi berapa ramai perlu dimasukkan dalam senarai mesyuarat Lembaga Pengampunan.

“Tetapi, ini tidak bermakna Yang di-Pertuan Agong berhak untuk memilih mana-mana fail supaya Lembaga Pengampunan bersidang itu pun budi bicara Tuanku,” katanya.

Sebelum ini, media melaporkan Majlis Kerja Tertinggi (MKT) UMNO memohon ihsan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah untuk mempertimbangkan pengampunan penuh kepada bekas Presiden parti itu sebagaimana kuasa yang diperuntukkan mengikut Perkara 42 (1) Perlembagaan Persekutuan.

Sehubungan itu, MKT sebulat suara bersetuju untuk memohon menghadap bagi mempersembahkan warkah rayuan kepada Yang di-Pertuan Agong berserta memorandum yang ditandatangani seluruh kepimpinan UMNO daripada 191 bahagian termasuk Wanita dan sayap Pemuda dan Puteri.


Gagal patuh SOP PKP 3.0: 188 tapak pembinaan diarah tutup

KUALA LUMPUR, 25 Zulkaedah 1442H, Selasa – Sebanyak 188 daripada 810 tapak pembinaan yang beroperasi di seluruh negara sepanjang Perintah Kawalan Pergerakan (PKP) 3.0 didapati gagal mematuhi prosedur operasi standard (SOP) ditetapkan dan telah diarah tutup serta-merta.

Lembaga Pembangunan Industri Pembinaan (CIDB) dalam kenyataan hari ini memaklumkan angka itu diperoleh hasil 4,208 pemeriksaan tapak pembinaan yang dijalankan dari 1 Jun hingga semalam.

“Hasil 4,208 pemeriksaan ke atas tapak pembinaan ini, didapati sebanyak 3,398 tapak pembinaan tidak beroperasi manakala 810 tapak pembinaan lagi masih beroperasi.

“Daripada jumlah itu (810), sebanyak 188 atau 23 peratus tapak pembinaan didapati tidak mematuhi SOP dan telah diarahkan tutup manakala 77 peratus tapak lagi patuh pada SOP ditetapkan,” menurut kenyataan itu.

Kenyataan itu menyebut 56 tapak binaan yang ditutup terletak di Sarawak diikuti Selangor (42), Melaka (15), masing-masing 11 di Sabah, Pulau Pinang dan Kuala Lumpur, Johor (sembilan), Negeri Sembilan (lapan), masing-masing enam di Terengganu dan Pahang, Perak (lima), tiga di Kedah dan Perlis serta Kelantan (dua).

Bagaimanapun, menurut CIDB daripada 188 tapak pembinaan yang diarah tutup itu, 42 daripadanya dibenarkan dibuka semula selepas mematuhi SOP ditetapkan.

Pada masa sama, CIDB turut mengingatkan penggiat industri pembinaan supaya mematuhi SOP PKP 3.0 terkini yang boleh dimuat turun di www.cidb.gov.my untuk mengelak daripada dikenakan tindakan tegas termasuk penggantungan dan/atau pembatalan Perakuan Pendaftaran Kontraktor.

Agensi itu turut memaklumkan kontraktor yang melanggar peruntukan Akta 520 atau undang-undang bertulis lain termasuk Akta 342 (Akta Pencegahan dan Pengawalan Penyakit Berjangkit 1988) serta Akta 446 (Akta Standard Minimum Perumahan dan Kemudahan Pekerja 1990), juga boleh dibawa ke prosiding tindakan tatatertib kontraktor. – Bernama


UMNO mungkin lumpuh atau maut

BANGI, 28 Rabiulakhir 1444H, Rabu – UMNO dilihat sebagai sebuah parti politik yang ‘degil’ kerana tidak mahu belajar daripada pengalaman pahit pada Pilihan Raya Umum ke-14 (PRU14) yang lalu.

Natijahnya, UMNO dan Barisan Nasional (BN) sekali lagi ‘disengat’ dalam PRU15, pada Sabtu lepas, kata Prof Madya Dr Muhamad Takiyuddin.

Profesor Madya di Program Sains Politik, Universiti Kebangsaan Malaysia (UKM) itu berkata, hanya kali ini, sengatan itu mengeluarkan ‘bisa’ lebih berbahaya.

Justeru, beliau tidak menolak kemungkinan UMNO mungkin akan lumpuh atau maut jika tidak dirawat dengan kaedah benar-benar ‘radikal dan luar biasa.’

“Selepas sengatan pertama dalam PRU14, UMNO diakui banyak bermuhasabah dan merenung kesilapan mereka. Berbondong-bondong pemimpin mereka berkhutbah mengenai ‘perubahan sikap dan penjenamaan semula’ perlu dilakukan walaupun retorik sama sudah dijaja sejak PRU12 pada 2008.

“Membantu usaha ini ialah ‘kecelaruan fokus’ ditunjukkan Pakatan Harapan (PH) ketika itu.

“Sedikit demi sedikit, UMNO-BN mula kembali diterima. Mereka menang dalam beberapa siri Pilihan Raya Kecil (PRK) diadakan selepas itu, termasuk kemuncaknya di Tanjung Piai,” katanya menulis di Berita Harian.

Mengulas lanjut, beliau berkata, UMNO dan BN kelihatan ‘kembali segar’ di bawah kepemimpinan Timbalan Presidennya, Datuk Seri Mohamad Hasan yang memangku jawatan Presiden untuk beberapa ketika.

“Di mana-mana selepas itu, naratif Tok Mat sebagai calon terbaik memimpin UMNO mula tersebar luas dan menjadi konsensus diterima ramai. Namun, hasrat itu hanya terbenam sebagai ‘cakap-cakap nakal’ berikutan tidak ada siapa berani ‘mendongak’ ke muka Datuk Seri Dr Ahmad Zahid Hamidi.

“Segala-galanya menjadi lebih jelas selepas Langkah Sheraton 2020 menyaksikan UMNO-BN kembali ke koridor kuasa. Walaupun sekadar berada di pinggiran, UMNO mula kembali berjinak dengan senjata utama mereka – ‘kuasa dan elitisme.’

“Taubat disangka ramai sebagai ‘taubat nasuha’ kelihatannya hanya sebentar. Jolok-menjolok, saling provokasi dan retorik keras mula kembali kedengaran,” katanya.

Hasilnya, Takiyuddin berkata, mereka berjaya menumbangkan kepemimpinan Perikatan Nasional (PN) dan menabalkan calon ‘terbersih,’ iaitu Datuk Seri Ismail Sabri Yaakob sebagai Perdana Menteri.

“Sejak itu, UMNO kembali seperti UMNO pra-PRU14. Mereka tidak segan untuk sekali lagi menjadi ‘abang besar.’ Biarpun wujudnya beberapa pemimpin UMNO terus cuba menjual imej lebih sederhana dan rasional, mereka sering dibayangi dan dikekang keberadaan Ahmad Zahid,” katanya.

Beliau berkata, keputusan PRU15 pada Sabtu lalu adalah jawapan rakyat kepada ‘kedegilan dan kekerasan kepala’ Ahmad Zahid.

“Satu kawasan Parlimen menjadi contoh jelas ialah Parlimen Kuala Kangsar. Buat kali pertama dalam sejarah, Kuala Kangsar rebah ke tangan PN dengan kedudukan 3-0,” katanya.

Bagaimanapun, seperti dijangka dan mengulangi semula retorik selepas PRU14, sudah dan akan mendengar semula gesaan untuk Ahmad Zahid mengundurkan diri daripada pelbagai pihak.

“UMNO memang cemerlang dalam aspek itu – ‘tersedar hanya apabila sudah terhantuk,'” katanya.


Bersatu belum bincang tentang idea ‘Khemah Besar’

IPOH, 22 Ramadan 1443H, Ahad – Bersatu belum menetapkan sebarang pendirian berhubung pendekatan ‘Khemah Besar’ yang melibatkan gabungan beberapa parti bagi menghadapi Pilihan Raya Umum ke-15 (PRU15).

Timbalan Presidennya Datuk Seri Ahmad Faizal Azumu berkata ia hanya akan diputuskan selepas perbincangan dilakukan oleh Majlis Pimpinan Tertinggi (MPT) Bersatu.

“Kami belum bincangkan tentang khemah mana yang kami ingin sertai sama ada khemah besar atau kecil. Ini semua terserah kepada keputusan yang akan dibuat MPT setelah tiba masanya nanti.

“Rakan-rakan dalam komponen Perikatan Nasional tentunya akan terus komited bersama kami, terutama sekali di Semenanjung ini,” katanya kepada pemberita ketika program Singgah Sahur Bersama Media dan Belia negeri Perak di sini hari ini.

Beliau berkata fokus utama Bersatu pada masa ini adalah untuk memperkasa dan memantapkan hubungan dengan PAS yang dilihat mampu meneruskan agenda perjuangan agama, bangsa dan tanah air selain menolak segala kemungkaran dan salah guna kuasa.

Timbalan Presiden Amanah Datuk Seri Salahuddin Ayub sebelum ini dilapor berkata pemimpin parti pembangkang perlu berjiwa besar dengan memaafkan dan melupakan perkara lalu bagi merealisasikan pendekatan ‘Khemah Besar’ untuk berdepan Barisan Nasional. – Bernama


4 rumah di Kampung Kuala Muda musnah terbakar

KEPALA BATAS, 12 Ramadan 1443H, Khamis – Empat rumah dua tingkat musnah dalam kejadian kebakaran di Kampung Kuala Muda di Penaga, di sini hari ini.

Jurucakap Jabatan Bomba dan Penyelamat Malaysi (JBPM) Pulau Pinang berkata, pihak bomba menerima panggilan kecemasan berhubung kebakaran itu pada 6.49 pagi sebelum jentera bergegas ke lokasi kejadian.

“Sebaik pihak bomba tiba, api sedang marak dan empat rumah dua tingkat dengan bahagian bawah batu manakala bahagian atas papan yang terletak bersebelahan dengan setiap satunya berkeluasan kira-kira 56 meter persegi itu telah terbakar.

“Bomba mengambil masa kira-kira setengah jam untuk mengawal kebakaran daripada merebak ke beberapa rumah lain yang terdapat di kawasan tersebut dan api berjaya dipadamkan sepenuhnya pada pukul 8 pagi,” katanya ketika dihubungi hari ini.

Katanya, tiada kemalangan jiwa dan mangsa yang cedera dalam kebakaran itu kerana sempat menyelamatkan diri sebaik menyedari berlaku kebakaran dari sebuah rumah sebelum merebak ke kediaman lain.

Menurutnya, operasi pemadaman kebakaran itu melibatkan lebih 50 pegawai dan anggota bomba dari Balai Bomba dan Penyelamat (BBP) Kuala Muda, Kepala Batas dan Bertam serta dibantu Pasukan Bomba Sukarela berdekatan. – Bernama


Korban awam di Ukraine kini cecah 2,072: PBB

GENEVA, 17 Ramadan 1443H, Selasa – Pertubuhan Bangsa-Bangsa Bersatu (PBB) memaklumkan bahawa angka kematian orang awam di Ukraine sejak permulaan perang kini mencecah 2,072, namun menganggarkan jumlah itu jauh lebih tinggi.

Manakala, jumlah penduduk yang melarikan diri dari negara itu juga sudah menghampiri lima juta orang.

Pejabat Pesuruhjaya Tinggi PBB bagi Hak Asasi Manusia (OHCHR) berkata, sejak 24 Februari, ia telah merekodkan 4,890 korban awam di Ukraine, termasuk 2,072 terbunuh dan 2,818 cedera.

Sementara itu, agensi pelarian PBB berkata, 4,934,415 orang telah melarikan diri dari Ukraine dan lebih tujuh juta kehilangan tempat tinggal sejak permulaan perang.

Jumlah kematian PBB termasuk 71 kanak-kanak, tetapi OHCHR juga mencatat laporan Pejabat Pendakwa Negara Ukraine, yang mana 205 kanak-kanak telah terbunuh dan sekurang-kurangnya 362 cedera.

Pejabat PBB juga berkongsi laporan Menteri Dalam Negeri Ukraine yang mendakwa setakat 15 April, sekurang-kurangnya 2,700 orang awam telah terbunuh.

“OHCHR mencatatkan kaveat yang dibuat oleh menteri yang menekankan bahawa angka ini hanya melibatkan kematian orang awam, yang mana prosiding jenayah telah dimulakan, dan di mana kepakaran forensik mayat telah dijalankan,” kata PBB.

Menurut kerajaan Ukraine, lebih 1,000 institusi akademik telah rosak dan 95 lagi musnah. – Agensi


3 tentera Syria terbunuh dibedil peluru berpandu Israel

DAMSYIK, 17 Muharram 1444H, Isnin – Serangan udara negara haram Israel ke atas Syria membunuh tiga tentera dan mencederakan tiga yang lain.

Agensi berita rasmi Syria, SANA, memetik sumber tentera sebagai berkata, serangan terbaharu Israel pada Jumaat menyasarkan tapak di kawasan luar bandar di sekitar ibu kota Damsyik dan selatan wilayah pantai Tartus.

Katanya, sistem pertahanan udara Syria telah memintas beberapa peluru berpandu.

Sementara itu, Pemerhati Hak Asasi Manusia Syria (SOHR) mengesahkan jumlah sama yang terbunuh dan cedera akibat serangan berhampiran pangkalan pertahanan udara di wilayah Tartus, di mana kumpulan yang disokong Iran aktif.

“Tapak yang disasarkan di Tartus terletak lapan kilometer (lima batu) dari pangkalan Russia,” katanya yang mempunyai rangkaian luas sumber di Syria.

Pemantau perang itu berkata, ambulans telah bergegas ke lokasi kejadian serangan di Tartus.

Sejak perang saudara meletus di Syria pada 2011, Israel telah melakukan ratusan serangan udara di negara itu, menyasarkan kedudukan kerajaan serta tentera sekutu yang disokong Iran dan pejuang Hizbullah.

Pada Julai lalu, Kementerian Pertahanan Syria berkata, serangan Israel yang dilakukan dari Laut Mediterranean berhampiran bandar al-Hamadiyah, selatan bandar Tartus, telah mencederakan dua orang awam.

Konflik di Syria bermula dengan penindasan kejam terhadap demonstrasi aman dan meningkat kepada perang proksi global.

Hampir setengah juta orang terbunuh dan kira-kira separuh daripada penduduk sebelum perang negara itu telah melarikan diri dari rumah mereka.

Campur tangan ketenteraan Russia pada 2015 membantu menjadikan perang memihak kepada Presiden Syria Bashar al-Assad, yang tenteranya pernah hanya menguasai satu perlima negara itu.

Sebelum ini Balai Cerap berkata, serangan udara Russia membunuh tujuh orang, empat daripadanya kanak-kanak, di wilayah Idlib yang dikuasai pemberontak Syria, di utara negara berkenaan. – Agensi


P.Pinang kunci mulut mengenai pembubaran DUN

GEORGE TOWN, 14 Rabiulawal 1444H, Selasa – Kerajaan Pulau Pinang pimpinan DAP masih mengunci mulut mengenai keputusan yang dicapai berkaitan pembubaran Dewan Undangan Negeri (DUN) Pulau Pinang susulan pembubaran Parlimen Penggal ke-14.

Ketua Menteri Chow Kon Yeow masih enggan mendedahkan keputusan yang dicapai selepas dua kali mempengerusikan mesyuarat dengan pimpinan tertinggi DAP negeri dan pemimpin parti Pakatan Harapan (PH) Pulau Pinang.

“Kami sudah mencapai satu kata putus yang perlu merujuk kepada PH pusat sebelum membuat sebarang pengumuman,” katanya kepada pemberita selepas mempengerusikan mesyuarat majlis pimpinan PH di sini hari ini.

Chow berkata kata putus sama ada DUN Pulau Pinang dibubarkan atau sebaliknya perlu dibawa kepada Jawatankuasa Tertinggi Pusat (CEC) DAP.

Perdana Menteri Datuk Seri Ismail Sabri Yaakob mengumumkan Parlimen dibubarkan berkuat kuasa 10 Okt untuk memberi laluan kepada Pilihan Raya Umum ke-15 (PRU15) selepas diperkenan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

Susulan pembubaran Parlimen ke-14 itu, Ismail Sabri turut mengesyorkan ketua kerajaan negeri kecuali Sabah, Sarawak, Melaka dan Johor untuk membubarkan DUN masing-masing bagi membolehkan pilihan raya diadakan serentak.

Majlis Presiden PH sebelum ini memutuskan tiga negeri yang ditadbir PH iaitu Selangor, Negeri Sembilan dan Pulau Pinang tidak akan membubarkan DUN jika PRU15 diadakan tahun ini.

Sementara itu, Timbalan Pengerusi Majlis Pimpinan Negeri (MPN) Keadilan Pulau Pinang Datuk Muhammad Bakhtiar Wan Chik yang turut menghadiri mesyuarat yang dipengerusikan oleh Chow hari ini, telah menyuarakan pendirian PKR negeri untuk tidak membubarkan DUN Pulau Pinang.

“Keputusan kami ikut Majlis Presiden PKR…memanglah ada pros and cons, (kalau tidak bubar), tapi kita kena hormat keputusan Presiden (Datuk Seri Anwar Ibrahim), untuk tidak bubar tiga negeri Pulau Pinang, Negeri Sembilan dan Selangor,” katanya. – Bernama


PRN Melaka kayu ukur hala tuju PAS-PN dalam PRU15

KUALA TERENGGANU, 2 Rabiulakhir 1443H, Ahad – Pilihan Raya Negeri (PRN) Melaka pada 20 Nov ini akan menjadi kayu ukur penentu hala tuju parti PAS bersama Perikatan Nasional (PN) pada Pilihan Raya Umum ke-15 (PRU15), kata Timbalan Presidennya Datuk Seri Tuan Ibrahim Tuan Man.

Beliau berkata PRN Melaka yang dijangka menyaksikan pertembungan tiga penjuru antara PN, Barisan Nasional (BN) dan Pakatan Harapan (PH) itu, amat penting dalam menentukan perancangan dan masa depan PAS bersama perikatan berkenaan.

“PAS akan perkasakan kekuatan parti bersama-sama dengan PN sebab PAS adalah komponen dalam gagasan itu.

“Keputusan PRN Melaka akan jadi sebahagian perancangan PAS pada masa depan dan saya fikir ramai yang nak tengok keputusan PRN Melaka sebagai petunjuk (kerjasama pada PRU-15),” katanya pada sidang media selepas Muktamar Tahunan Ke-67 di sini, hari ini.

Sementara itu Tuan Ibrahim berkata semua calon PAS yang bertanding pada PRN Melaka 20 Nov ini perlu mengambil sumpah baiah seperti mana calon-calon PAS pada pilihan raya terdahulu.

Tuan Ibrahim berkata ia bagi memastikan semua calonnya tidak mengkhianati parti selepas menang pilihan raya atas sokongan dan tiket PAS.

“PAS konsisten menentang agenda lompat parti jika menang, tidak seperti PH yang kononnya menentang agenda itu tetapi tiba-tiba di Melaka mereka terima orang yang lompat parti.

“Yang timbulkan masalah di Melaka sekarang ialah mereka yang lompat parti, jadi rakyat Melaka bolehlah menilai orang yang buat masalah pada rakyat tiba-tiba diterima jadi calon dalam pilihan raya,” katanya yang bertegas akan tetap meneruskan kerjasama dengan UMNO menerusi gagasan Muafakat Nasional (MN).

PAS bakal bertanding di lapan Dewan Undangan Negeri (DUN) iaitu Kuala Linggi, Taboh Naning, Durian Tunggal, Kelebang, Bukit Katil, Duyong, Serkam dan Merlimau. – Bernama


PRN Melaka: KKM bentang syor jawatankuasa pandemik esok

KUALA LUMPUR, 30 Safar 1443H, Khamis – Syor Jawatankuasa Khas Pengurusan Pandemik mengenai pelaksanaan Pilihan Raya Negeri Melaka akan dibentangkan dalam Mesyuarat Jemaah Menteri esok, kata Menteri Kesihatan Khairy Jamaluddin.

Beliau berkata pilihan raya negeri itu bukan sahaja melibatkan faktor kesihatan, malah ia menyentuh isu perundangan dan perlembagaan.

“Kita (Kementerian Kesihatan) akan bincangkan sekali lagi dalam Mesyuarat Jemaah Menteri esok. Ini melibatkan faktor kesihatan, juga perundangan dan perlembangaan, kita akan ambil maklum apa sahaja keputusan daripada Jemaah Menteri nanti.

KKM akan sediakan apa sahaja prosedur operasi standard (SOP) yang diperlukan sekiranya ia (pilihan raya negeri) diteruskan,” katanya selepas mengadakan lawatan rasmi di Hospital Kuala Lumpur hari ini.

Dewan Undangan Negeri (DUN) Melaka dibubarkan pada 4 Okt lepas susulan tindakan empat ahlinya iaitu Datuk Seri Idris Haron (BN-Sungai Udang) dan Datuk Nor Azman Hassan (BN-Pantai Kundor) serta Datuk Norhizam Hassan Baktee (Bebas-Pengkalan Batu) dan Datuk Noor Effandi Ahmad (Bersatu-Telok Mas) – mengumumkan hilang kepercayaan dan menarik sokongan terhadap kepimpinan Sulaiman.

Suruhanjaya Pilihan Raya (SPR) menerima pemakluman rasmi berhubung pembubaran DUN Melaka penggal ke-14 pada Isnin lepas daripada Speaker DUN Melaka Datuk Seri Ab Rauf Yusoh, setelah kerajaan negeri dipimpin UMNO hilang majoriti dalam DUN.

Berdasarkan Fasal (4) Perkara 19 Perlembagaan Negeri Melaka, pilihan raya hendaklah diadakan dalam tempoh 60 hari daripada tarikh pembubaran DUN itu.

Sementara itu, Khairy berkata KKM akan memohon kepada Unit Perancang Ekonomi dan Kementerian Kewangan untuk melaksanakan beberapa projek melibatkan HKL dalam Rancangan Malaysia Ke-12 (RMK12).

Ini termasuk projek menaik taraf bangunan Hospital Bersalin HKL yang lama kepada pusat obstetrik rawatan ambulatori dan menaik taraf Institut Pediatrik HKL ekoran permintaan yang meningkat untuk perubatan ibu dan kanak-kanak.

KKM juga akan memohon untuk menaik taraf atau membina bangunan baharu hematologi dan patologi yang juga akan dijadikan bangunan simpanan rekod perkhidmatan sokongan yang baharu menggantikan Wisma Rekod HKL.

“Ini antara projek-projek yang akan atau telah dicadangkan kepada Unit Perancang Ekonomi dan kita harap dapat diluluskan dalam RMK12 supaya HKL kekal sebagai pusat rujukan nasional bertaraf dunia,” katanya.

Menurut Khairy projek pembangunan komprehensif tersebut penting untuk memastikan peranan HKL kekal sebagai aset utama dalam penyampaian perkhidmatan kesihatan di Lembah Klang selain terus menghasilkan penyelidikan klinikal bertaraf dunia.

Khairy terdahulu diberi taklimat oleh Pengarah HKL Dr Rohana Johan dalam lawatan rasminya ke hospital itu. – Bernama


18 maut, 44 cedera kereta api serta bas bertembung di Thailand

BANGKOK, 23 Safar 1442H, Ahad – Sejumlah 18 orang terbunuh manakala 44 lagi cedera, apabila sebuah kereta api barang bertembung dengan sebuah bas persiaran di Wilayah Chachoengsao, kira-kira 50 kilometer timur Bangkok hari ini.

Gabenor Jabatan Kereta Api Thailand (SRT) Nirut Maneephan mengesahkan jumlah mereka yang maut.

“Daripada 44 yang cedera, 31 telah menerima rawatan dan didiscaj daripada hospital,” katanya dalam satu kenyataan.

Pada kejadian kira-kira jam 8 pagi (waktu tempatan) di lintasan kereta api berhampiran stesen Kereta Api Khlong Khwaeng Klan di Wilayah Chachoengsao itu, kereta api dari arah Laem Chabang di Rayong, telah bertembung dengan sebuah bas membawa 60 penumpang yang dalam perjalanan dari Samut Prakan ke sebuah kuil di Chachoengsao untuk menghadiri satu upacara keagamaan.

Gabenor Chachoengsao Maitree Traitilanan berkata, kejadian itu berlaku ketika bas itu sedang menyeberangi lintasan tersebut.

“Siasatan awal mendapati, walaupun kereta api itu telah membunyikan honnya, namun bas tersebut terus melintas landasan kereta api, kerana ketiadaan penghadang. Kereta api itu kemudiannya merempuh bas.

Maitree berkata, pihak polis masih menyiasat punca kejadian tersebut.

Mereka yang cedera telah dihantar ke hospital berdekatan.

Media tempatan melaporkan mayat-mayat bergelimpangan, manakala ada yang terperangkap di dalam bas, dan barangan milik penumpang bas berselerakan.

Sementara itu Perdana Menteri Prayuth Chan o-cha menyampaikan ucapan takziah kepada anggota keluarga yang maut dan cedera dalam kemalangan tersebut.

Dalam pada itu, seorang jurucakap kerajaan Anucha Burapachaisri berkata, Perdana Menteri telah mengarahkan Gebenor Chachoengsao dan pihak berkuasa berkaitan untuk memberikan bantuan segera kepada anggota keluarga semua mangsa. – Bernama


Program baharu fokus pembangunan belia akan diumum

MELAKA, 7 Rejab 1444H, Ahad – Beberapa program baharu yang memberi fokus pada pembangunan kepimpinan belia akan diumumkan dalam masa terdekat ini, kata Timbalan Menteri Belia dan Sukan, Adam Adli Abdul Halim.

Beliau berkata, ia melibatkan program sedia ada yang telah ditambah baik dan dirangka berdasarkan keperluan semasa belia di negara ini.

Katanya, ini termasuk Program Malaysia Future Leaders School di bawah Institut Pembangunan dan Kecermerlangan Kepimpinan (i-LEAD) yang bertujuan melahirkan belia sebagai rakan strategik dalam pembangunan negara dan berkeupayaan berperanan di peringkat nasional dan antarabangsa.

“Kita bukan mulakan terus perkara (program) baharu yang tidak ada asas tetapi kita perbaiki, tambah baik lagi supaya pelaksanaannya seiring dengan zaman.

“Kita akan beri tumpuan terutama sekali pada pembangunan kepimpinan belia dan program belia tidak berpersatuan,” katanya selepas merasmikan Majlis Sambutan Tahun Baru Cina 2023 Dewan Undangan Negeri (DUN) Kesidang, malam tadi.

Lebih 200 pengunjung hadir pada majlis berkenaan yang turut dihadiri Ahli Dewan Undangan Negeri (ADUN) Kesidang Allex Seah Shoo Chin.

Adam Adli yang juga Ahli Parlimen Hang Tuah Jaya berkata, tumpuan berkenaan diberikan selaras dengan usaha kementerian dan kerajaan untuk memperkasa golongan belia khususnya dalam bidang sukan serta meningkatkan daya kepimpinan golongan itu.

Dalam pada itu, sejajar dengan penurunan had umur mengundi kepada 18 tahun, beliau berkata Kementerian Belia dan Sukan juga akan bekerjasama dengan pelbagai kementerian lain untuk memperluas pelaksanaan program literasi politik dan demokrasi melibatkan golongan belia.

“Ini adalah satu daripada tanggungjawab kerajaan untuk memperkasa peranan belia khususnya dalam bidang politik,” katanya. – Bernama


Mat Kilau petunjuk kecenderungan golongan muda terhadap jati diri bangsa

BANGI, 5 Zulhijjah 1443H, Selasa – Kementerian Pendidikan Malaysia (KPM) perlu terus tegas mempertahankan Sejarah sebagai subjek wajib lulus dalam Sijil Pelajaran Malaysia (SPM).

Ini kerana, kegagalan golongan belia sekurang-kurangnya memahami sejarah – melalui mata pelajaran diajar di sekolah – bakal menyebabkan penghakisan semangat patriotik dan perpaduan.

Bagi memperbaiki kelemahan berkenaan, Majlis Belia Malaysia (MBM) menyatakan kesediaan untuk bersama-sama KPM bagi menyumbang tenaga dan idea.

Timbalan Pengerusi Biro Pendidikan MBM, Mohd Fauzi Fadzil berkata, mata pelajaran Sejarah perlu diperkasa bagi memastikan masa depan Malaysia sebagai negara pada masa hadapan terus lestari dan berdaulat.

Memetik laporan KPM, beliau berkata, daripada 407,097 calon SPM, 11.91 peratus gagal mendapatkan sijil kerana gagal mata pelajaran wajib termasuk Sejarah.

Bagaimanapun lebih dikesalkan, jumlah peratusan gagal itu dijadikan alasan kepada sesetengah pihak untuk mendakwa mata pelajaran berkenaan membosankan.

Pun begitu, melihat kejayaan tayangan filem Mat Kilau Kebangkitan Pahlawan pula, alasan golongan muda tidak sukakan sejarah tentu tidak selari dengan sambutan dan kehadiran mereka dengan busana tradisional untuk menontonnya.

Katanya, ia tentu boleh dijadikan petunjuk kecenderungan sebenar terhadap jati diri bangsa.

“Oleh itu, kegagalan 11.91 peratus calon SPM 2021 dalam mata pelajaran Sejarah itu boleh ditafsirkan sebagai kegagalan membangkitkan keghairahan golongan belia untuk mempelajari subjek itu secara akademik.

“… tetapi minat dan kecenderungan sebenar terhadap sejarah dan jati diri di luar konteks akademik adalah sangat tinggi,” katanya menulis di Berita Harian.

Sehubungan itu, beliau mencadangkan tumpuan diberi kepada membangunkan pendekatan pengajaran kepada guru supaya penyampaian dan pengajaran mampu menarik minat pelajar.

Ia seiring dengan langkah KPM yang dalam proses mengkaji dan mencari pendekatan intervensi bagi mengurangkan kegagalan calon SPM dalam mata pelajaran Sejarah.

“Mata pelajaran Sejarah tidak boleh lagi menjadi pembelajaran mengingati tarikh penting, sebaliknya menonjolkan sifat keperwiraan direkodkan tokoh terkandung dalam lipatan sejarah.

“Sejarah Kesultanan Melayu Melaka umpamanya diingati dari sudut tarikh dan kejayaan Portugis menawan Kota Melaka, namun wira bermati-matian mempertahankan kota berkenaan tidak pernah diketahui dalam buku teks Sejarah.

“Oleh itu, naratif pengajaran dan pembelajaran (PdP) Sejarah perlu diperbetulkan kerana perlu diakui terdapat kelemahan cara terkini mata pelajaran itu yang boleh diperbaiki,” katanya.


COVID-19: Malaysia catat kes kebolehjangkitan kurang 100

KUALA LUMPUR, 10 Zulkaedah 1441H, Khamis – Kes aktif dengan kebolehjangkitan COVID-19 di negara ini kini mencatat jumlah kurang daripada 100 dengan peratus kes pulih sepenuhnya mencecah 97.6 peratus.

Ketua Pengarah Kesihatan, Datuk Dr Noor Hisham Abdullah berkata, jumlah kes aktif hari ini ialah 85 kes manakala 62 kes telah pulih dan dibenarkan discaj menjadikan jumlah kumulatif kes pulih ialah 8,437 kes.

“Tiga kes baharu direkodkan menjadikan jumlah kes positif COVID-19 sebanyak 8,643 kes. Daripada tiga kes baharu itu, satu kes adalah kes import membabitkan warga Malaysia, manakala dua lagi adalah kes penularan dalam negara membabitkan bukan warganegara,” katanya dalam kenyataan hari ini.

Memperincikan dua kes penularan dalam negara itu, beliau berkata, satu kes adalah daripada kluster Bukit Bintang di sini, yang dikesan melalui hasil saringan ulangan dalam tempoh mereka di pusat kuarantin, manakala satu lagi kes baharu melalui saringan masuk ke lokap di Kota Kinabalu, Sabah.

Dr Noor Hisham berkata, jumlah kes positif bagi kluster Bukit Bintang sehingga kini ialah 11 kes membabitkan 10 warga Bangladesh dan satu rakyat tempatan.

“Setakat ini, 304 orang telah disaring terdiri daripada 204 orang bukan warganegara dan 100 rakyat Malaysia dan daripada jumlah itu, 293 orang negatif COVID-19. Punca jangkitan kluster itu masih dalam siasatan,” katanya.

Sementara itu, Dr Noor Hisham berkata, tiada pertambahan kes kematian berkaitan COVID-19 menjadikan jumlah kumulatif kes kekal 121 kes atau 1.4 peratus daripada jumlah keseluruhan kes.

“Terdapat dua kes positif sedang dirawat di Unit Rawatan Rapi (ICU) dan kedua-duanya memerlukan alat bantuan pernafasan,” katanya.

Dalam perkembangan lain, beliau berkata, 620 daripada 5,804 individu di bawah arahan pengawasan dan pemerhatian di rumah (HSO) masih perlu menjalani ujian COVID-19 untuk hari ke-13.

Sehubungan itu, Dr Noor Hisham berkata, Pejabat Kesihatan Daerah (PKD) yang berkenaan bersama Polis Diraja Malaysia (PDRM) giat menjalankan aktiviti pengesanan individu yang perlu menjalani saringan hari ke-13.

“Kementerian Kesihatan (KKM) ingin mengingatkan bahawa tindakan boleh diambil ke atas individu yang didapati melanggar syarat di bawah perintah ini. Mereka boleh dikenakan denda atau dipenjarakan atau kedua-duanya,” katanya.

Justeru, beliau menyeru pengembara yang pulang ke Malaysia supaya terus memberi kerjasama kepada pihak Kementerian Kesihatan dan patuh kepada syarat di bawah perintah itu. – Bernama


330 individu terjejas banjir kilat di Seremban

SEREMBAN, 23 Zulhijjah 1443H, Sabtu – Sebanyak 330 individu daripada 120 keluarga terjejas banjir kilat di beberapa kawasan di sini berikutan hujan lebat sejak 7 malam tadi.

Pengarah Angkatan Pertahanan Awam Malaysia (APM) Negeri Sembilan Lt Kol (PA) Mohd Syukri Md Nor berkata antara kawasan terlibat Kampung Ismail, Kampung Chedang, Taman Happy dan Kampung Sri Mantau.

“Rumah yang berdekatan sungai dan kawasan rendah, menyebabkan air naik dengan cepat namun keadaan tidak kritikal. Hujan lebat intensiti tinggi pada 9 malam dan reda kira-kira dua jam kemudian.

“Paras air paling tinggi naik hingga 0.5 meter di beberapa kawasan, bagaimanapun tiada pusat pemindahan dibuka dan kebanyakan mangsa ditumpangkan di balai raya berhampiran sementara air surut sepenuhnya,” katanya dalam kenyataan di sini hari ini.

Beliau berkata lebih 20 anggota termasuk APM, polis dan orang awam terlibat bagi memantau keadaan termasuk mengeluarkan mangsa dan mengalihkan barang di rumah mereka ke tempat selamat. – Bernama


Jangan benarkan pihak lain ambil alih LTSAA: Pengerusi MAHB

KUALA LUMPUR, 14 Zulkaedah 1442H, Jumaat – Kerajaan harus membatalkan sebarang hasrat untuk menswastakan dan mengeluarkan (carve-out) Lapangan Terbang Sultan Abdul Aziz Shah, Subang (LTSAAS) daripada rangkaian Malaysia Airports Holdings Bhd (MAHB) dan membiarkannya diambil alih oleh pihak tertentu yang lain, kata Pengerusi MAHB, Datuk Seri Dr Zambry Abd Kadir.

“Sekali lagi saya telah menyampaikan pandangan dan pendirian saya kepada pemegang tampuk kuasa mengenai kedudukan LTSAAS,” katanya dalam satu kenyataan hari ini.

Zambry menekankan bahawa pelan Regenerasi LTSAAS yang dikemukakan oleh MAHB merupakan sebahagian daripada kerangka besar perancangan masa depan kerajaan ke arah industri penerbangan dan aeroangkasa negara iaitu Pelan Strategik Lapangan Terbang Kebangsaan (PSLTK) dan Pelan Tindakan Industri Aeroangkasa Kebangsaan 2030.

“Ini merupakan kenyataan saya kali ketiga yang membantah langkah penjualan LTSAAS.

“Justeru tidak timbul perkara yang dimainkan oleh kalangan tertentu bahawa saya tidak pernah bersama dengan Malaysia Airports dan Kesatuan Kesatuan Pekerja-Pekerja Malaysia Airports Semenanjung, Sabah & Labuan serta Sarawak (KESMA, KEPEMAB dan KEPMAS) dalam usaha menyelamatkan LTSAAS dan kedudukan syarikat secara keseluruhan.

“Saya menghormati pendirian KESMA, KEPEMAB dan KEPMAS kerana mereka mewakili suara warga Malaysia Airports,” tambah Zambry.

Pelan strategik dan komprehensif MAHB bagi pembangunan semula LTSAAS bertujuan mengembangkan ekosistem lapangan terbang itu, menggandakan jumlah pengendali global dan tempatan melebihi 100 untuk mewujudkan dan menyokong 19,000 tenaga kerja berkemahiran tinggi.

Kerjasama terbarunya dengan Teknopark Istanbul yang diumumkan pada Rabu bermatlamat membawa kepimpinan inovasi dan teknologi ke Subang Aerotech Park.

Langkah itu adalah sebahagian daripada rancangan pengendali lapangan terbang dalam memenuhi aspirasi LTSAAS untuk menjadi hab penerbangan aeroangkasa dan perniagaan di Asia-Pasifik. – Bernama


Minggu al-Quds Sedunia bantu tingkat kesedaran isu al-Quds, Palestin

BANGI, 25 Rejab 1443H, Ahad – Sempena Minggu al-Quds Sedunia, umat Islam di negara ini digalakkan untuk memanfaatkan kegiatan dan acara yang dianjurkan oleh semua pihak sepanjang minggu ini, sama ada dianjurkan agensi kerajaan, pertubuhan bukan kerajaan (NGO) atau pihak lain.

Yang di-Pertua Persatuan Ulama Malaysia (PUM), Datuk Al-Syeikh Abdul Halim Abdul Kadir berkata, pihaknya percaya penglibatan umat Islam di Malaysia dalam Minggu al-Quds Sedunia boleh membantu mereka mempertingkatkan kesedaran mengenai isu al-Quds dan Palestin.

Katanya, ia seterusnya membolehkan mereka lebih bersemangat untuk terlibat dalam usaha pembebasan Masjid al-Aqsa daripada cengkaman pemerintah haram Zionis dan konco-konconya.

“PUM berpandangan, pembebasan Masjid al-Aqsa tidak hanya tertumpu kepada satu bentuk usaha tertentu.

“Ia memerlukan kepada pelbagai usaha yang saling sempurna dan menyempurnakan. Kerja pembebasan yang besar ini memerlukan kepada usaha keilmuan dan kesedaran, juga perlu kepada usaha solidariti dan kebersamaan.

“Ia juga perlu kepada usaha pengumpulan dana dan penyampaian bantuan, di samping ia juga mungkin sampai ke tahap gerakan yang lebih besar. Oleh itu, umat Islam di Malaysia hendaklah memilih bentuk usaha yang sesuai dengan diri masing-masing,” katanya dalam kenyataan hari ini.

Pada masa sama, Abdul Halim menyifatkan Minggu al-Quds Sedunia antara wadah terbaik untuk memugar kesedaran umat Islam terhadap isu al-Quds dan Palestin, serta menghidup dan memperkasakan usaha pembebasan Masjid al-Aqsa.

“Hal ini bersesuaian dengan pemilihan minggu terakhir bulan Rejab yang bersempena dengan peristiwa Israk dan Mikraj di samping peristiwa pembebasan Masjid al-Aqsa oleh Salahuddin al-Ayyubi,” katanya.

Untuk rekod, PUM terbabit dengan penganjuran Minggu al-Quds Sedunia sejak ia mula diperkenalkan pada tahun 1442H/2021M, di mana PUM antara pertubuhan ulama dunia yang terlibat sama dalam mencetuskan idea penganjurannya.


Perak cadang darurat di Parlimen Gerik

IPOH, 3 Rabiulakhir 1442H, Khamis – Pelaksanaan darurat perlu dilaksanakan di Parlimen Gerik seperti mana Parlimen Batu Sapi bagi mengelakkan penularan wabak COVID-19.

Menteri Besar Perak, Datuk Seri Ahmad Faizal Azumu berkata, cadangan itu adalah paling sesuai dan tepat bagi memberi tumpuan mengatasi COVID-19 berbanding mengutamakan politik.

Beliau mengakui tidak pernah memikirkan mengenai Pilihan Raya Kecil (PRK) di kawasan itu.

“Apa yang penting sekarang, kita sedang berdepan dengan pandemik COVID-19 yang semakin membarah.

“Perihal politik ini sebenarnya tidak menjadi keutamaan bagi diri saya secara peribadi,” katanya seperti dilapor Harian Metro.

Mengikut undang-undang, Ahmad Faizal berkata, pilihan raya perlu diadakan dalam tempoh 60 hari selepas notis kekosongan kerusi Parlimen diisytiharkan.

“Mengambil pengajaran daripada titah Yang di-Pertuan Agong yang mengisytiharkan darurat di Batu Sapi, saya fikir mungkin perkara yang sama (darurat) boleh diadakan di Gerik,” katanya.

Semalam, Yang di-Pertuan Agong bersetuju mengisytiharkan proklamasi darurat di Parlimen Batu Sapi bagi mengelak pilihan raya kecil (PRK) sebagai langkah proaktif membendung COVID-19.

Terdahulu, Dewan Rakyat mengisytiharkan kekosongan luar jangka kerusi Parlimen Gerik kepada Suruhanjaya Pilihan Raya (SPR).

Yang Dipertua Dewan Rakyat, Datuk Azhar Azizan Harun berkata, pemberitahuan itu selaras Perkara 54 Perlembagaan Persekutuan, susulan kematian penyandang kerusi Parlimen Gerik, Datuk Hasbullah Osman pada Isnin lalu.